«Ҳуқуқингиз бузилгани рост, лекин даъво муддатингиз ўтиб кетибди» — Kun.uz’да юрист вақти\n11:17 / 19.09.2019\nҲуқуқингиз бузилди. Бундай вазиятда қандай хатти-ҳаракатларни амалга оширишни, кимга мурожаат қилишни билмай бошингиз қотади. Ўзингиз учун керакли ҳужжатларни тайёрладингиз, бир неча ташкилотларга арз қилдингиз. Масъул ташкилотлар масалани ўрганиб чиқди ва ишингизни судга оширишди. Судда сизнинг ҳуқуқларингиз бузилгани маълум бўлди. Бироқ бузилган ҳуқуқларингиз тиклаб берилмади. Чунки айни даъво предмети бўйича судга мурожаат қилиш учун қонун билан белгиланган муддат ўтиб кетган. Ана холос! Қонун бузилиши бор, буни ҳатто суд ҳам тан олмоқда, бироқ даъво муддати ўтказиб юборилгани ўлароқ бузилган ҳуқуқларингиз тикланмасдан қолсая...\nДаъво муддати нима ва унинг муддатлари қанча?\nЎзбекистон Республикаси фуқаролик кодексининг 149-моддасига кўра, даъво муддати - шахс ўзининг бузилган ҳуқуқини даъво қўзғатиш йўли билан ҳимоя қилиши мумкин бўлган муддатдир.\nҚонунчиликка кўра, умумий даъво муддати – 3 йил. Бироқ айрим ҳолларда махсус даъво муддатлари қўлланади. Махсус даъво муддатлари тегишли соҳанинг хусусияти ва тартиб-таомилларидан келиб чиқиб турлича белгиланади.\nҚуйида махсус даъво муддатларининг айримларига тўхталиб ўтишни лозим топдик.\nМеҳнат муносабатларида даъво муддатлари\nСудга ёки меҳнат низолари комиссиясига мурожаат этиш учун қуйидаги муддатлар белгиланади:\nишга тиклаш низолари бўйича - ходимга у билан меҳнат шартномаси бекор қилингани ҳақидаги буйруқнинг нусхаси берилган кундан бошлаб бир ой;\nходим томонидан иш берувчига етказилган моддий зарарни тўлаш ҳақидаги низолар бўйича эса - зарар етказилгани иш берувчига маълум бўлган кундан бошлаб бир йил;\nбошқа меҳнат низолари бўйича - ходим ўз ҳуқуқи бузилганини билган ёки билиши лозим бўлган кундан бошлаб уч ой.\nАмалиётда учрайдиган энг кўп муаммолардан бири ишга тиклашга оид низолар бўйича судга ариза киритишда даъво муддатларига риоя этилмаганидан келиб чиқади. Аксарият ҳолларда меҳнат шартномаси бекор қилинишини ғайриқонуний деб ҳисобловчи ходимлар шикоят билан касаба уюшмалари, меҳнат ёки прокуратура органларига мурожаат қилишади. Ушбу органларда мурожаатларнинг ўрганилиши даъво муддатини тўхтатиб турмаслиги кўп холларда ходимнинг зарарига ишлайди ва кейинчалик судга киритган даъвоси рад этилишига сабаб бўлади.\nОила муносабатларидан келиб чиқадиган низолар бўйича даъво муддатлари\nОилавий муносабатлардан келиб чиқадиган низоларда ҳам даъвонинг турига қараб ўзига хос даъво муддатлари белгиланади.\nМасалан, судга даъво ариза билан мурожаат қилиш бўйича:\nумумий кўчмас мулкдан эр ёки хотин розилиги олинмасдан тасарруф этилган бўлса, битимни ҳақиқий эмас деб топиш учун – 1 йил,\nтуғилишни ёзиш дафтарчасида отаси ёки онасининг белгиланиши бўйича суд тартибида эътироз – 1 йил,\nалимент талаб қилишда собиқ хотин ҳомиладорлик даврида ва ўртада бола туғилган кундан бошлаб – 3 йиллик муддатлар белгиланган.\nШунингдек, фуқаролар билиб қўйиши лозим бўлган бошқа даъво муддатлари ҳам борки, ҳар бир инсон ҳаётида хеч бўлмаса бир марта дуч келиши табиий. Масалан булар:\n- Турар жойларни алмаштиришни ҳақиқий эмас деб топиш тўғрисидаги талаб алмаштириш амалга оширилган кундан бошлаб – 6 ой,\n- солиқлар ва бошқа мажбурий тўловларнинг ортиқча тўланган суммаларини ҳисобга олишни ёки қайтаришни сўраш бўйича – 5 йил,\n- юк ташишдан келиб чиқадиган талаблар бўйича даъво қўзғатиш – 1 йил,\n- масъулияти чекланган ҳамда қўшимча масъулиятли жамиятлар умумий йиғилишининг қарори устидан 2 ой ичида ариза берилиши лозим.\nМазкур даъво муддатлари ўтказиб юборилган тақдирда суд жавобгарнинг даъво муддатини қўллаш ҳақидаги талабига мувофиқ аризани рад этиш ҳақида қарор чиқариши мумкин бўлади.\nДаъво муддатини ҳисоблаш\nДаъво муддати шахс ўзининг ҳуқуқларини бузилганини билган ёки билиши лозим бўлган вақтдан бошлаб ўтишни бошлайди. Даъво муддатини қўллашга фақатгина судлар ҳақлидир. Суд даъво муддатини тарафлардан бирининг даъво муддатини қўллаш тўғрисидаги талаби (илтимоси) бўйича қўллаши мумкин. Муддатларни ўтиб кетгани ёки ўтган вақтни узрли деб топиш бўйича суд ҳужжатларни тўлиқ текширади. Суд муддат узрсиз сабабга кўра ўтказилган деб топса, даъвони рад этади. Муддатлар узрли сабабларга кўра ўтказиб юборилган тақдирда, бу муддатлар суд томонидан қайта тикланиши мумкин.\nДаъво муддати белгиланмаган масалалар\nАмалдаги қонун ҳужжатларига кўра муайян турдаги масалалар бўйича судга даъво киритишда даъво муддати белгиланмайди. Масалан:\n— шахсий номулкий ҳуқуқлар (интеллектуал мулк ва бошқалар) ва бошқа номоддий бойликларни талаб қилиш масалалари,\n— омонатчиларнинг ўз омонатларини бериш тўғрисида банкка қўядиган талабларига,\n— фуқаронинг ҳаётига ёки соғлиғига етказилган зарарни тўлаш ҳақидаги талаблар (сўнгги 3 йил тўлаб берилади),\n— жиноят туфайли етказилган зарарни тўлаш ҳақидаги талаблар (фуқаровий даъво қўзғатиш йўли билан),\n— мамлакат мустақиллиги эълон қилинишидан олдин унинг чегараларидан ташқарига олиб чиқиб кетилган тарихий, маданий ва илмий-бадиий қийматга эга бўлган мол-мулкни ҳамда бошқа қимматбаҳо объектларни қайтариб бериш ҳақидаги ва бошқа талабларга тааллуқли эмас.\nЎз ҳуқуқларини суд орқали ҳимоя қилмоқчи бўлган ҳамюртларимизга даъво ариза киритишларидан аввал айнан шу низо бўйича даъво муддати ўтиб кетмаганини аниқлаб олишларини маслаҳат берган бўлар эдик. Зеро, даъво муддатининг ўтказиб юборилиши даъво аризасининг муқаррар рад этилиши ва охир оқибатда тўланган давлат божи ҳам қайтарилмаслигига сабаб бўлиши мумкин.\n15:31 / 15.09.2019\n«Сизга «вызов» бўлдими, унга ушбу моддани эслатинг!» — Kun.uz’да юрист вақти


Ўтган вақт мобайнида ҳудудда кўплаб корхоналар фаолияти йўлга қўйилди, янгилари ишга тушиш арафасида. Энг асосийси, янги саноат корхоналари аҳолини иш билан таъминлаш имконини бермоқда. Бандликнинг таъминланиши эса ҳудудда ҳуқуқбузарлик ва жиноятлар сони янада камаяди, деганидир.\nУргут тумани ички ишлар бўлими фаолиятида ҳам катта ўзгаришлар юз берди. Бўлимнинг Ургут тумани бўйича Ички ишлар органлари фаолиятини мувофиқлаштириш бошқармасига айлантирилгани бугунги кунда ўз самарасини бермоқда.\n– Ҳуқуқбузарлик ва жиноятлар содир этилишининг олдини олиш, унинг юзага келиш сабаб ва омилларини аниқлаш биринчи галдаги вазифамиздир, – дейди Ургут тумани бўйича ИИОФМБ бошлиғи, подполковник Акром Ҳалимов. – Шу мақсадда ўтган даврда олиб борилган ишларимиз натижасидан қониқиш ҳосил қилса бўлади.\nПрезидентимиз ички ишлар органлари ходимлари халққа яқин бўлиши, улар билан ёнма-ён хизмат қилишини кўп бора такрорлайди. Туманимиздаги учта қўрғон милиция бўлинмалари ўрнига ички ишлар органларининг олтита бўлими ташкил этилди. Бу биринчи галда аҳоли учун қулай бўлди. Ҳозирда фуқароларнинг паспорт олиш, алмаштириш, умуман, паспорт тизими билан боғлиқ барча масалалар бўлимларнинг ўзида ҳал этилмоқда. Ҳар бир бўлимда фуқароларни қабул қилиш ва мурожаатларини эшитиш учун шарт-шароит яратилган. Яна бир томони, туманнинг қайси бир ҳудудида ҳуқуқбузарлик ёки жиноят содир этилса, аввалгидек марказдан тергов-тезкор гуруҳини кутиб ўтиришга ҳожат қолмади. Чунки бўлимларда тажрибали ходимлардан иборат тергов-тезкор гуруҳлар навбатчилиги ташкил этилган.\nМаҳаллаларда жиноятларнинг камайишига ҳар бир профилактика инспекторининг ўзи хизмат кўрсатаётган ҳудудда яшаб, фаолият юритаётгани муҳим омил бўлмоқда. Маълумки, жойларда ҳуқуқбузарлик ва жиноятларнинг олдини олишда ички ишлар органлари биринчи галда профилактика инспекторларига суянади. Уларнинг маҳалла фаоллари, умуман, фуқаролар билан ҳамжиҳатликда иш олиб бораётгани кутилган натижани бермоқда. Йил бошидан бери туман маҳаллаларининг 32 фоизида умуман жиноят содир этилмади. Талончилик, ўғрилик, фирибгарлик, қасддан баданга енгил жароҳат етказиш жиноятлари 45–80 фоизга камайди. Транспорт воситаларини олиб қочиш эса умуман кузатилмади.\nСодир этилган жиноят ва ҳуқуқбузарликлар маҳалланинг ўзида кенг муҳокама этилаётгани ҳам яхши самара бермоқда. Ички ишлар органлари, прокуратура, суд идораларининг вакиллари иштирокида содир этилган жиноятнинг таҳлил этилиши ва сабаблари кўриб чиқилиши кўпчиликни огоҳликка ундамоқда.\nШу ўринда фуқароларни огоҳликка чақирувчи яна бир таъсирли усулдан фойдаланилаётганини айтиб ўтиш жоиз. Бозорларда, аҳоли гавжум жойларда «Диққат: ЎҒРИ! Мулкингизга ҳушёр бўлинг!», «Диққат: ФИРИБГАР! Мулкингизни унга ишониб топширманг ва алданиб қолманг!» сўзлари ёзилган паннолар ўрнатилгани фуқароларни янада ҳушёр бўлишга ундамоқда.\nЭнг муҳими, аҳолини қизиқтирган масалалар, қийнаётган муаммоларнинг аксарияти жойида ҳал этиляпти. Биринчи галда, профилактик ҳисобда турган, муқим иш жойига эга бўлмаган, ҳуқуқбузарлик, жиноят содир этишга мойил шахслар билан профилактик ишлар кучайтирилиб, уларни ишга жойлаштириш чоралари кўрилмоқда. Бу эса, ўз навбатида, уларнинг жиноят йўлига кириб кетиши, турли ҳуқуқбузарликлар содир этишининг олдини оляпти.\nАфсуски, туманда аёллар томонидан содир этилган жиноятлар сони кўпайганини ҳеч нима билан оқлаб бўлмайди. Бу жойларда маҳалла фаоллари, хотин-қизлар билан ишлаш ташкилотлари ҳамкорлигидаги профилактик ишларнинг етарли олиб борилмаётгани, хотин-қизларни жиноят қилишга мажбур қилаётган сабабларни ўрганиб, унга қарши чора-тадбирлар кўрилмаётгани, қолаверса, аёллар ўртасида ҳуқуқий маданиятни ошириш борасидаги ишлар суст эканлигидан далолат беради. Шунинг учун жойларда доимий назоратни кучайтириб, профилактик ишларни янада кўпайтириш талаб этилади. Зеро, маҳалла фаоллари, кенг жамоатчилик билан ҳамкорликни янада мустаҳкамлаш содир этилиши мумкин бўлган жиноятларнинг олдини олишда муҳим аҳамият касб этади.\n✔ 79  13:23, 24.12.2018\n✔ 143  12:07, 03.12.2018\n✔ 141  11:11, 19.11.2018\n✔ 128  11:09, 19.11.2018\n✔ 226  11:18, 22.10.2018


Қорачиқ > Дунё хабарлари > Бир ярим КамАЗ пул мусодара қилинди\nБир ярим КамАЗ пул мусодара қилинди\nРоссия, Федерал хавфсизлик хизматининг “К” бошқармаси банклар бўлими бошлиғи Кирилл Черкалинга нисбатан олиб борилаётган тергов доирасида унинг учта хонадони тинтув қилинганда 12 миллиард рубль мусодара қилинди. Ушбу сумма шов-шув бўлган Дмитрий Захарченконинг пулидан 3 миллиардга кўп. Ҳисобларга кўра, 12 миллиард пул 1000 рубллик купюрадан иборат бўлса, 12,5 тоннага яқин юк бўлади. Бунча пулни ташиш учун камида бир ярим самосвал керак бўлади.\nТезкор бўлим версиясига кўра, Черкалин иккита собиқ ҳамкасби билан камида учта баннка ёрдам кўрсатган. Уларнинг раҳбарлари хавфсизлик хизмати ходимларига умумий ҳимоя учун товон тўлаб туришган. Полковник Черкалин бўлимни 10 йилдан кўп вақт бошқарган.


Сафар Кокилов. Текширувчи бўлгим келади... (ҳажвия) | www.ziyouz.uz\nБош саҳифа Ўзбек насри онлайн антологиясиСафар Кокилов (1952-2018)Сафар Кокилов. Текширувчи бўлгим келади… (ҳажвия)\nСафар Кокилов. Текширувчи бўлгим келади… (ҳажвия)\nМен сизга айтсам, шунча йил ишлаб, бировнинг ишини текширмабман. Текширувчилар гуруҳига аъзо ҳам бўлмабман-эй. Бунинг учун нима қилиш керак, кимга учрашиш керак, бунисини ҳам билмайман. Мен ўзи аслида текширувчиларни кутиб олувчи, уларга тафтиш бўйича ҳисоб берувчи ва уларга чой-пой ташувчилар тоифасига мансубман. Ҳамма ҳам ўзида йўқ нарсани орзу қилганидек мен ҳам текширувчилар келяпди деб ҳовлиқиб чопиб юрган одамларни кузатиб, уларга қўшиб ғимирлаб юрарканман ичимда, “эҳ, қанийди мен ҳам текширувчиларнинг бошлиғи ёки бир аъзоси бўлиб қолсам”, – деб уларнинг ўрнига ўзимни тасаввур қилиб ҳаёл суриб қоламан гоҳида. Орзуга айб йўқ-ку, ҳар қалай. Менга ўхшаб очиқ айтмаса ҳам, кўпчилик ичида орзу қилса керагов.\nИлгарилари ўрисчасига “камиссия” дейишарди. Энди ўз она тилимизда текширувчилар деймиз-да. “Текширувчилар келяпти. Тафтиш қилармиш ишимизни, миридан сиригача кўрармиш. Барча тешикларга калла суқармиш. Ҳар бир нарсани ўз кўзи билан кўриб, қўли билан ушлаб, бурни билан ҳидлармиш. Худонинг ғаззаби эмиш-эй. Қўшни туманни бир ҳафтадан бериш босиб ётганмиш. Эрта-индин биз томон юриш қилармиш…”\nСелнинг ваҳимаси олдидаги шамолида деганларидек, текширувчиларнинг ҳам ўзидан олдин келадиган “келди-кетди” гапи ваҳимали. Аслида улар ҳам сизу биздай оддийгина, икки оёғининг таги япалоқ одамлар-у, фақат улардан ҳамма қўрқади. Ҳатто биз қўрқадиган бошлиқларимиз ҳам қўрқади-ей. Ана шунисига ҳавасим келади-да. Ахир қўрқиб турса ёмонми?! Мазза-ку, шунда-ай гердайиб турсанг, ҳамма қуллуқ қилиб ўтаверса. Ёки ўзинг ҳам тузук билмайдиган бирон нарсани дабдурустдан сўраб қоласан-да, жавоб берувчи билганини ҳам тўғри айтолмай важоҳатинг олдида қалтираб қолса. Арзимаган бир нарсани ёлғондан бўлса ҳам гапириб қўйсанг, “тўғри, тўғри” деб тасдиқлаб туришса. Ишидан бирон ишкал топиб қолсанг-ку, тамом, ёт десанг ётади, тур десанг туради… Ҳе-е. Текширувчи бўлишнинг шу томонларига беш кетаман-да-е.\n“Текширувчи келяпти” – десак-у, катагина тулки оралаган товуқдай ҳамма питирлаб қолади. Ўзимиз ҳам-да. Аввал уст-бошни тўғирлаймиз. Тўй-томошаларда кияман деб сандиққа ташлаб қўйган кийимларга ҳам шу баҳонада шамол тегиб қолади. Сўнг ўтирган хоналарни тартибга соламиз, ўрисчасига айтганда “отидо”. Керак бўлса, ҳужжатларни кечаси билан қайта кўчириб чиқамиз. Ишимизга алоқадор буйруқларни қачон, нега, қаерда чиққанигача ёдлаймиз. Чўнтакдан пул йиғиб оҳак дейсизми, бўёқ дейсизми сотиб олиб бинони, барча хоналарни қайта таъмирлаймиз. Энди-и, текширувчилар учун қилинадиган зиёфатни-ку гапириб ўтиришнинг ўзи нотўғри. Чунки меҳмон отангдан улуғ, чой-нон, одамгарчилик деган гаплар эскидан қолган, миннат қилиш яхшимас. Сарф харажатни эса гапириб ўтиришга арзимайди. Кўпинча бир-икки кишига мукофот пули ёзилиб ёки ойликдан ушлаб текислаб юборилади. Баъзи жойларда чўнтагига “кўкидан” тиқармиш-эй…\n– Хой ука, шундай културни юрсанг, уйлантириб ҳам қўямиз…\nЯқинда, ўзларингизнинг ҳам хабарларингиз бор, грипп деган бир касаллик тарқалди. Ўта юқумли, ҳамма жойда телевизор ва радиоларда ҳам касалликдан ҳимояланишнинг энг осон йўли тўрт қаватли докадан ниқоб тутиб юриш эканлиги тарғиб қилинди. Қўрқиш балои жон-да, мен ҳам болаларимга: “Кўчада ҳам, синфда ҳам ниқоб тақинглар, ҳар икки соатда алмаштириб туринглар” – деб, иккитадан ниқоб тикдириб бердим. Уч-тўрт кунлардан сўнг 2-синфда ўқийдиган қизим тўсатдан касалланиб ётиб қолди.\n– Ниқобни ҳар куни тақиб юрса кир бўлиб қолади. Шунинг учун буни фақат мактабга текширувчилар келганда бераман, тақиб ўтирасизлар. Кетгач яна олиб йиғиб қўяман деган эдилар. Ўшандан бери текширувчилар ҳам келмайди-да… – деди қизим йиғидан ўпкасини босолмай.\nКим нима деса десину, ишқилиб текширувчи бўлинг эканда-э. Уларга маза экан. Аввало ҳамма ундан дир-дир титраб қўрқиб туради. Бир кун турадими, ўн кун турадими егани олдида, емагани чўнтагига. Ана обрў-ю, мана иззат-икром. Кун туғса ҳам, ой туғса ҳам текширувчига туғсин… яна нима керак?! Ҳавас қилсанг ҳам, хасад қилсанг ҳам, бўлари гап шу.\nБошқаларни билмайман-у, лекин менинг шу текширувчиларга ҳавасим ҳаддан ортиқ зўрда-е. Оҳ, қанийди… мен ҳам би-ир текширувчи бўлсам… Шундай текширардим, шундай текширардимки… Хе-е. Орзуга айб йўқ-ку. Нима дедингиз. А, лаббай?! …\n← Аввалги Аввалги Сафар Кокилов. Беақл чумоли (ҳажвия)\nКейинги → Кейинги: Сафар Кокилов. Рўмолча (ҳажвия)


Tenge Bank Евросиё тараққиёт банки билан ҳамкорлик шартномасини имзолади\nАсосий/Сўнгги янгиликлар/Tenge Bank Евросиё тараққиёт банки билан ҳамкорлик шартномасини имзолади\nНашр қилинган сана: 09.12.2021 13:44\n“Tenge Bank” АТБ ва Евросиё тараққиёт банки (ЕОТБ) ўртасида ғазначилик фаолияти ва Ўзбекистон молия бозоридаги ҳамкорлик доирасидаги операцияларни амалга ошириш мақсадида ҳамкорлик битими имзоланди. Бу ҳақда банк матбуот хизмати хабар бермоқда.\nЕОТБ делегациясининг Тошкентга ишбилармонлик ташрифи доирасида Tenge Bank Бошқарув раиси Талгат Аюпов ва ЕОТБ Бошқарув раиси ўринбосари Данияр Имангалиев ўртасида ҳамкорлик шартномаси имзоланди.\nҲужжатга мувофиқ, томонлар ғазначилик операциялари, вакиллик алоқалари бўйича ҳамкорликни ривожлантириш ниятида эканлигини маълум қилди. Шартномада, шунингдек, ЕОТБга Ўзбекистон валюта биржасида ташкиллаштирилган савдоларда иштирок этишда кўмаклашиш кўзда тутилган.\n“Биз ЕОТБ билан ҳамкорлик бошланганидан жуда мамнунмиз. Шартнома томонларимиз ўртасидаги ўзаро ҳамкорликнинг анча кенг доирасини қамраб олади – бу банклараро омонатларни ўзаро жойлаштириш, форекс операцияларини амалга ошириш, вакиллик ҳисобварақларини очиш, ўзаро кредит линияларини ташкил этиш ва бошқалар”, - деди Tenge Bank Бошқарув раиси Талгат Аюпов.\n“Бугун имзоланган келишув ЕОТБ ва Halyk Group ўртасидаги узоқ муддатли ҳамкорликни мустаҳкамлашга қаратилган. Биз Tenge Bank'ни банклараро операциялар бўйича Ўзбекистондаги биринчи ҳамкоримиз сифатида кўрганимиздан хурсандмиз. Банклараро операцияларни амалга оширишнинг умумий шартлари тўғрисидаги шартноманинг имзоланиши бизга жорий йилда илк ғазначилик операцияларини амалга ошириш имкониятини беради”, — деди ЕОТБ Бошқаруви раиси ўринбосари Дониёр Имангалиев.\nТашриф доирасида, шунингдек, ЕОТБ ва Tenge Bank делегациялари ўртасида Валюта ва пул бозорларида банклараро операцияларни амалга оширишнинг умумий шартлари тўғрисидаги битим имзоланди.\nTenge Bank универсал банк бўлиб, барча тоифадаги корпоратив, кичик ва чакана мижозларга замонавий банк технологияларидан фойдаланган ҳолда сўм, АҚШ доллари, евро ва Қозоғистон тенгесида молиялаштириш имконияти билан молиявий хизматлар кўрсатади. Банк Halyk Group таркибига киради ва "Қозоғистон Халқ банки" АЖнинг шўба банки ҳисобланади.\nЕвросиё тараққиёт банки (ЕОТБ) Евросиё маконида инвестиция фаолиятини амалга оширувчи халқаро молия институти саналади. 15 йил давомида ЕОТБ иқтисодий алоқаларни мустаҳкамлаш ва кенгайтириш ҳамда иштирокчи давлатлар: Арманистон, Беларус, Қозоғистон, Қирғизистон, Россия ва Тожикистонни ҳар томонлама ривожлантиришга кўмаклашиб келмоқда. ЕОТБнинг устав капитали 7 миллиард АҚШ долларини ташкил этади.


ИнтерФУТБОЛ :: Сардорнинг сўнгги совғаси\nСардорнинг сўнгги совғаси\n«Мальмё» сардори ўз майдонидаги охирги учрашувни кўз ёшлари билан якунлади. Швециялик касбдошларимизнинг гувоҳлик беришларича, ўша оқшом стадионда кўзи намланмаган киши қолмади.\nШвеция. ЕЛ гуруҳ босқичининг 5-тури. «Мальмё» - «Динамо» (Киев). «Плей-офф» босқичи йўлланмаси йўлида ҳар икки томон учун муҳим аҳамиятга эга бўлган беллашув. Майдон эгалари 37 ёшли Маркус Розенберг етакчилигида майдонда саф тортишди. Бу йигит Мальмёда дунёга келган ва шаҳарга номдош жамоа тарбияланувчиси ҳисобланади. 2004 йилда у Швеция чемпионатининг энг яхши тўпурари унвонини қўлга киритиб, кейин Голландиянинг «Аякс», Германиянинг «Вердер», Испаниянинг «Расинг» ва Англиянинг «Вест Бромвич» клубларида тўп сурди.\nТуманли ўлкада ҳужумчи муваффақиятли ўйнай олмади, 3 йиллик шартномага имзо чеккан бўлсада, икки мавсумдан кейин АПЛни тарк этди. Шу давр ичида Маркус 28 учрашувда (22тасида захирадан) майдонга тушди. Лекин бирорта гол уролмади. 2014 йилда «Вест Бромвич» билан шартномани муддатидан аввал бекор қилган ҳужумчи Англиядаги мол-мулкини хайрия жамғармасига совға қилди ва қадрдон Мальмёсига қайтди. Шундан бери у жамоанинг сардори сифатида майдонга тушди.\n«Мальмё»нинг охирги беллашувига қайтсак, Розенберг майдонга нафақат ўз жамоадошлари, балки саратон хасталигига чалинган 5 ёшли Оливерни етаклаган ҳолда тушди. Бунга жавобан мухлислар суюкли футболчи билан бирдам эканликларини англатадиган улкан перформансни намойиш этишди. 3та трибуна устида қад ростлаган ва бўйи стадион баландлигига тенглашган ҳужумчи сиймоси остига 2016 йилда оламдан ўтган швециялик шоир ва бастакор Жак Веромнинг ўлмас сатрлари битилганди: «Доимо сен билан бирга бўлдим. Сендан ҳеч қачон воз кечмайман!» Улкан баннер олдидаги хайрия тадбири ўйин бошланишидан анча аввал бошланиб, узоқ давом этди.\nЭнди бевосита учрашув хусусида тўхталадиган бўлсак, Розенберг 48-дақиқада меҳмонлар дарвозасини забт этди. Аммо баҳс 3:3 ҳисобидаги жанговар дуранг билан ниҳоясига яқинлашиб қолганди. Мазкур ҳисоб «Динамо»га «Мальмё»дан 1 очкога устунликни сақлаб қолиш имкониятини берарди. Сўнгги турда киевликлар турнирдан бутунлай умидини узган «Лугано»га қарши майдонга тушадилар. Бундан яхши хабардор бўлган мезбонлар охирги куч-қувватларини сафарбар этган ҳолда олдинга ташланишди ва 96-дақиқада (ҳакам 6 дақиқа қўшиб берганди) Маркус қанотдан узатилган тўпни тўхтатмасдан дарвоза томон йўллади - 4:3. Фантастик интиҳо! Ҳужумчи ўша заҳоти трибунага югурди ва мухлислар билан ғалабани нишонлашга киришди. Унга ҳеч бўлмаса қўл теккизиш умидида кўпчилик мухлислар трибуналардан пастга сакрашларига тўғри келди.\nЭнди навбат шу пайтгача тилга олинмаган муҳим жиҳатга етиб келди. Розенберг шу оқшом «Мальмё» стадионидаги охирги учрашувини ўтказганди. Ҳа, афсуски, ҳужумчи ўз фаолиятини якунламоқда. Мамлакат биринчилиги бундан бир ой муқаддам ниҳоясига етган, ғолиблик «Мальмё»ни 1 очкога ортда қолдирган «Юргорден»га насиб этганди.\nМаркус Розенберг мавсумдаги сўнгги иштирокини ЕЛнинг 6-турида, Копенгаген шаҳрида амалга оширади. Шу муносабат билан «Мальмё» футболчининг тасвири туширилган шарфлар ва футболкалар савдосини ташкил этди.\n«Мальмё» - «Динамо» (К) учрашуви тугагач, швециялик журналистлар таъбири билан айтганда, 3-бўлим бошланди. Яъни Розенберг билан хайрлашув маросими. Футболчилар саф тортишгач, мухлисларнинг гулдурос қарсаклари остида ҳужумчи ўз фарзандлари қуршовида майдонга кириб келди. Стадион экрани орқали Маркусга яқин бўлган кишилар - ёшлар жамоаларидаги устозлари, «Аякс», «Расинг» ва «Вест Бромвич»даги собиқ жамоадошларининг видеомурожаатлари намойиш этилди. Ниҳоят, сўз навбати кечанинг сабабчиси ва бош қаҳрамонига етиб келди. Швециялик мухбирнинг эътирофига кўра, стадиондаги барча кишилар, жумладан, нотиқнинг кўзларида ҳам ёш жилваланди: «Сизларга, ўз клубимга, умуман, мен бошдан кечирган барча нарсаларга бўлган муҳаббатимни изҳор этишга тил ожиз. Бу ўткинчи дунёда нималарга эришган бўлсам, бунга жамоадошларим, устозларим сабабчилар, деб биламан. Лекин мени биринчи навбатда шу клуб тарбиялади. Бу ердаги юксак талабчанлик бизни мамлакатнинг энг яхши клуби даражасига олиб чиқди».\nШвециядаги фаолияти давомида Маркус Розенберг 372 марта «Мальмё» либосида майдонга тушиб, 140та гол урди. Тарихга айланиб улгурган мазкур воқеа «Мальмё» стадиони яқинида қад ростлаган Златан Ибрагимович ёдгорлиги нима учун маҳаллий мухлислар томонидан беҳурмат қилинганига изоҳ бергандек бўлди.


Таҳририятимизга Тошкент вилояти Бўстонлиқ туманидан мурожаат келиб тушди. Маълум бўлишича, туманнинг «Чимган» МФЙ Янгиовул кўчасида фуқароларга тегишли 24та уй-жой бузилишга тушган. Баъзи уйлар бўйича ҳеч қандай компенсация тўланмасдан, суд қарори чиқарилган. Aҳоли эса бундай ҳаракатлардан норози.\nМурожаатни ўрганиш мақсадида Бўстонлиқ туманига бордик. Бизни қўлларида ўз ерларига тегишли хужжатлар билан кўплаб фуқаролар кутиб олишди. Улар билан бирма-бир суҳбатлашиб, тегишли ҳужжатларини кўздан кечирдик.\nФуқароларнинг айтишича, Янгиовул кўчасида жойлашган 24та уй-жой «снос»га тушган ва 4та хонадонга суд қарор ҳам чиқариб бўлган.\nБу ерларни фуқаролар турли йилларда сотиб олишган. Баъзиларига мерос тариқасида қолдирилган.\nТуман прокуратураси ушбу 24та уй-жойга нисбатан ер ажратиш қарори, олди-сотди шартномаси, кадастр ҳужжатларини ҳақиқий эмас деб топиш, қурилмаларни бузиш, ер майдонини асл ҳолига келтириб, давлат захирасига қайтариш тўғрисида судга даъво аризаси киритган.\nСайёр суд 4та уй-жойга нисбатан ерни олдинги ҳолатига қайтариш бўйича қарор қабул қилган. Қолган уй-жойлар бўйича суд ишлари давом этмоқда.\nAжабланарлиси шундаки, фуқароларнинг турли йилларда расмий равишда мулк қилиб олган ерлари ноқонуний деб топилмоқда ва компенсация масаласи ҳал этилмаяпти. Мурожаатчиларга кўра, компенсация ҳақида ҳатто гап-сўз ҳам бўлмаган.\n«Яқинда фарзандли бўлдим. Прокуратура, ҳокимият ва суддан одамлар келиб жойимизни олиб қўйишмоқда. Бизнинг кадастр ҳужжатларимиз, олди-сотди шартномаларимиз бор. Компенсация ҳақида гап ҳам бўлгани йўқ. Суд ҳам жойида муаммони чуқур ўрганмасдан қарор чиқармоқда.\nБу ерда бизнинг айбимиз нима? Шунча йил ўтганидан кейин энди бундай ишлар бўлмоқда. Хўп, қарор, имзо, муҳр сохта экан. Лекин биз уни билмаганмиз-ку», дейди уйи «снос»га тушган фуқаролардан бири.\n«Чимган» МФЙ раиси\nУйлари «снос»га тушган фуқаролар ҳақида маҳалла раисидан ҳам изоҳ сўрадик. Унинг айтишича, икки йилдан бери фуқаролар шу уйларда яшаб келмоқда.\n«Ишга келганимга икки йил бўлди. Лекин ҳозирда ушбу жойлар бузилишга тушган. Компенсация масаласи очиқ қолмоқда», – дейди маҳалла раиси.\nОчиқ суд мажлисини тасвирга олишга рухсат берилмади\nШундан сўнг биз борган ҳудудга прокуратура, суд ва ҳокимият вакиллари келишди. Давом этиб келаётган сайёр судларнинг навбатдагиси бўлиб ўтди. Очиқ суд бўлишига қарамай, суд ушбу жараённи тасвирга олишимизга рози бўлмади. Сабаб қилиб эса томонларнинг рози эмаслигини айтди. Томонларнинг бири уйи сносга тушган фуқаро бўлса, иккинчи томон – прокуратура.\nЭнг ажабланарлиси шундаки, судда даъвогар томон бўлиб қатнашаётган туман прокурори ёрдамчиси Жўрабек Тошниёзов очиқ суд мажлисини тасвирга олишимизга қаттиқ қаршилик кўрсатиб, ҳатто судни бошқа кунга суришни суд раисидан сўради. Бу эса, турган гапки, ҳолатга нисбатан шубҳаларни янада орттирмоқда.\nЯкунда фуқаролардан бирининг уй-жойи бўйича бўлиб ўтиши режалаштирилган суд мажлиси жалб этилиши керак бўлган бошқа бир томоннинг иштирок этмаётгани боис бошқа кунга қолдирилди.\nAфсуски, судда иштирок этган на прокуратура ходими, на ҳокимлик вакили ҳолат бўйича изоҳ беришни хоҳламади.\nҲокимлик уйлар жойлашган ер санаторияга қарашли эканини айтди, санатория директори буни рад этди\nҲолат бўйича изоҳ олиш мақсадида Бўстонлиқ туман ҳокимлигида бўлдик. Ҳокимнинг қурилиш масалалари бўйича ўринбосари Зафар Мирзахўжаевнинг айтишича, ушбу ерлар Чимён болалар сил касаллигига қарши курашиш даволаш масканига берилган.\n«Бўстонлиқ тумани «Чимган» МФЙ Чирчиқ ўрмон хўжалиги хўжалик харитасининг 112-контурида жойлашган 24,4 гектар қурилишлар, кўчалар, сарой майдонлари контурлар қайдномасида 91-сон тартиб рақам билан белгиланиб, «Чимён» МФЙда жойлашган Чимён болалар сил касаллигига қарши курашиш даволаш маскани фойдаланувчи сифатида белгиланган.\n«Чимган» МФЙ ҳудудида аниқланган 24та ноқонуний қурилма (2,44 гектар ер майдонида жойлашган) Чирчиқ ўрмон хўжалиги хўжалик харитасининг 112-контурида жойлашган 24,4 гектар ер майдони ҳудудида жойлашгани аниқланди», – дейди ҳоким ўринбосари.\nAйнан шу ерда кўрсатилаётган асослар хилма-хиллиги вужудга келмоқда: ҳокимлик фуқароларга тегишли бўлиб турган Чимган маҳалласидаги 24та «ноқонуний» қурилма «Чимён болалар сил касаллигига қарши курашиш» даволаш маскани ҳудудида эканини айтмоқда. Прокуратура эса ер ажратиш қарори, олди-сотди шартномаси, кадастр ҳужжатларини ҳақиқий эмас, деб судга ариза киритган.\nЎз навбатида, фуқаролар бу ерлар даволаш маскани ҳудудига кирмаслиги, буни ҳатто маскан раҳбари ҳам тасдиқлаганини айтиб ўтишди.\nМуассаса директори Норинбой Ниёзметов телефон орқали суҳбатда ушбу маълумотни бизга ҳам тасдиқлади. Унинг сўзларига кўра, 2012 йилгача даволаш масканининг ўзига тегишли ери бўлмаган. 2013 йилда ҳоким қарори билан санаторияга 20,2 гектар ер ажратиб берилган.\n«Лекин ушбу 24та уй жойлашган ерлар Чимён болалар сил касаллигига қарши курашиш даволаш масканига қарашли эмас. 24та уйнинг бизга алоқаси йўқ», – деди Норинбой Ниёзметов.\nЧигаллик қонунсизликка ишора қилмоқда(ми?)\nШу тариқа, ҳозирда Бўстонлиқ тумани Чимган маҳалласида жойлашган 24та уй-жой бўйича анча чигал вазият юзага келган.\nБиринчидан, фуқаролар узоқ йиллардан бери ушбу ерларга эгалик қилиб келмоқда. Уларнинг эътирози ҳам ўринли, чунки қўлларидаги кадастр ҳужжатлари, олди-сотди шартномаларини давлат органлари орқали олишган ва шунга ишонишган.\nИккинчидан, агар ушбу уй-жойлар бузиладиган бўлса, фуқароларга компенсация тўлаб бериладими? Ахир одамлар давлат органлари, демакки давлат берган расмий ҳужжатларга ишониб иш тутишган-ку?\n«Маъмурий тартиб-таомиллар тўғрисида»ги Қонун талабларига эътибор беринг:\nУчинчидан. «Снос» бўйича кўрсатилаётган важ ўринли ҳам дейлик. Унда нега даъвогарнинг ўзи – қонун ҳимоячиси бўлмиш прокуратура шу пайтгача фуқароларни огоҳлантирмаган?\nХулоса қилиб айтганда, расмий ҳужжатларга ишониб уй-жойларини тасарруф этган, бунга маблағ сарфлаган фуқароларнинг уйлари ҳеч қандай компенсациясиз олиб қўйилмоқда.\nОдамлар бу уйларга сарфлаган харажатлар, меҳнат ва вақтнинг товонини ким тўлаб беради?\nДавлат мансабдори ерни ноқонуний расмийлаштириб берган бўлса, фуқароларда нима айб?\nШу вақтгача маҳалла аҳли билан ҳокимият ва прокуратура ходимлари ўртасида келишмовчилик давом этиб келмоқда. Лекин бу қандай оқибат билан тугашини вақт кўрсатади.\nУмид қиламизки, юқори турувчи идоралар Бўстонлиқда нималар бўлаётганлигига тез орада аниқлик киритади.


Яхшилик эскирмагай - Уч илдиз\nЯхши ижодкор — яхшилик куйчисига айланади, дейди Дониш домла.\nЎзбекистон халқ шоири Сирожиддин Саййид ТошДУ (ҳозирги ЎзМУ) Журналистика факультетида таҳсил олганини фахр ила сўзлаймиз. Гул унган жойдан албатта гуллар унишига умид қилиб бугунги талабаларимизни ҳам Устознинг изидан боришларига даъват этамиз. Бунинг учун аввало Устоз-шоирнинг ижодини теран нигоҳ ила ўқиб бориш лозим.\nСирожиддин Саййид: Яхшилик эскирмагай\nЎзбекистон халқ шоири Сирожиддин Саййид “Яхшилик эскирмагай” туркуми билан қирқ ҳадиснинг поэтик ифодасини бениҳоя жозибали мисраларда акс эттирган. Ушбу туркум салоҳиятли шоирнинг икки жилддан иборат “Сўз йўли” китобига кирган замонавий миллий адабиётимизда қадимий назмий анъаналар қайта тикланган гўзал битиклардир. Ундан баъзиларини эътиборингизга ҳавола қиламиз.\nҲеч бир ота ўз фарзандига хулқу одобдан улуғроқ мерос бера олмайди.\nОтадан фарзандга не юқар бир кун?\nМолу давлатими – у тугар бир кун.\nҚасру айвонлари топгайму эъзоз?\nҚандай мерос яхши, қайси мерос соз?\nБилсанг, ҳеч бир ота ўз фарзандига,\nЎзидан сўнг қолар жигарбандига\nМерос беролмагай чиройли ва хос,\nХулқу одобдин ҳам улуғроқ мерос.\nҚайси бир мўминга Худо солиҳа хотин насиб қилган бўлса, демак унинг диёнатининг ярмига ёрдам қилибди. Қолган иккинчи ярми учун унинг ўзи ҳаракат қилсин!\nҲаёли, кўнгилчан бир солиҳани\nХудойим умрингга ҳамдам қилибди.\nДемакким, имону диёнатингнинг\nЯрмига у ўзи ёрдам қилибди.\nСенга муруввату эҳсони шулдир,\nШулдур уйингдаги рахшон юлдузинг.\nҚолган ярми учун ўзинг жон чеккил,\nЎзинг азоб тортгил, интилгил ўзинг.\nNext story Конституция – ҳуқуқ ва эркинликларимиз кафолати\nPrevious story Тарбияли талаба қандай бўлади? Тарбиясизчи?..


Олий лига-2013 якунлари. "Локомотив"нинг энг, энг, энг...лари / CHAMPIONAT.asia\n19:25Буффон-Нойерга: "Тез орада сени яна майдонда кўришга умид қиламан" 3 19:08"Манчестер Юнайтед" Премьер-лигада биринчи + ФОТО 6 18:45"Бетис" устози "Реал"ни Гвардиола давридаги "Барселона"га тенглаштирди 12 18:14Мануэль Нойер муваффақиятли операция қилинди (фото) 9 17:50Бобомуродовнинг футболдан бутунлай четлатилишига сабаб бўлган вазият. ВИДЕО 112 17:48Озил машғулотларга қайтди 0 17:24Каталония мустақиллиги: "Барселона" клуби қайси томонда? 17 17:23Абрамов "Нефтчи"нинг анти-рекордини ўрнатди 31 17:12МЮнинг тўрт асосий футболчиси навбатдаги баҳсда майдонга тушмайди 10 17:11Olamsport: Ўзбек кураши расман Осиё ўйинлари дастурига киритилди, ММАчи билан интервью 3 17:02«Реал» Бензема билан шартномани 2021 йилга қадар узайтирди 11 16:55“Нефтчи” футболчиларининг мастер-класси қандай ўтди ? (ВИДЕО) 4 16:41"Ливерпуль" Мюллерни харид қилганида, Коутиньони "Барселона"га сотиб юборарди 7 16:34Шок! Неймар ПСЖ президентига Эдинсон Каванини сотиши кераклигини айтди 44 16:11FIFA рамзий терма жамоаси учун номзодлар рўйхати эълон қилинди 27\nОлий лига-2013 якунлари. "Локомотив"нинг энг, энг, энг...лари\n“Локомотив” клуби ҳақидаги сўнгги статистик мақола эътиборингизга ҳавола қилинмоқда.\n“Темирйўлчилар”нинг мавсумдаги ўртача ёши 28,4 ни ташкил қилди. Майдонга тушган энг ёш ўйинчи Сардор Раҳмонов бўлди. Акмал Холматов эса нафақат жамоанинг, балки чемпионатнинг ҳам энг ёши катта гол урган футболчиси бўлди. “Локомотив” дарвозабони Павел Бугало эса бу йил олий лигада майдонга тушган ва сариқ карточка олган энг фахрий футболчи бўлди. Олдинги хабарларда ёзиб ўтилганидек “Локомотив” бу мавсумда умуман қизил карточка олмаган ягона клуб бўлди.\nСайтимиз ходимлари томонидан “Локомотив”нинг мавсумдаги энг яхши футболчиси деб Акмал Холматов тан олинди. Фарҳод Тожиев агарда биринчи давра сўнггида жароҳат олмаганида энг яхши футболчи бўлиши мумкин эди. Бу ҳужумчини ходимларимиз энг фойдали ўйинчи деб топишди.\nЭнг ёш гол урган\nЭнг қари гол урган\nЭнг ёш майдонга тушган\nЭнг қари майдонга тушган\nЭнг ёш сариқ карточка олган\nЭнг қари сариқ карточка олган\nЭнг ёш қизил карточка олган\nЭнг қари қизил карточка олган\n17 ноябрь куни Ўзбекистон 22-миллий чемпионати бронза медали соҳиби "Насаф" клуби ҳақида мақолалар берилади.


Авиаҳалокат мутахассислар диққат марказида – "Тасвир" нашриёт уйи\nАвиаҳалокат мутахассислар диққат марказида\nГавана аэропортида юз берган ва тахминан 100 кишини ҳаётдан олиб кетган авиаҳалокатдан сўнг мутахассислар фактларни таҳлил қилишга уринишмоқда. Мексиканинг “Глобал Эйр” компаниясидан “Боинг 737-200” самолётини лизингга олган “Кубана де Авиасьон” компаниясини уларнинг диққат марказида турибди.\nҲаво лайнери техник носозлик туфайли парвоздан сўнг ерга қулади. Бу фожиа ҳам Куба, ҳам Мексика авиакомпанияларига дахлдор.\nКуба давлат авиакомпанияси март ойининг охиридан бошлаб яқин уч ой муддатга ички рейсларга авиачипталар сотувини тўхтатганидан сўнг лизингдан фойдаланишга қарор қилди. “Кубана де Авиасьон” компанияси манбасининг маълум қилишича, бунга самолётларнинг эскириб ишдан чиққани сабаб бўлган.\nБу хабар кубаликларни ажаблантирди, чунки манбанинг хабарларига кўра “Кубана де Авиасьон” 2013 йили Россия билан Украинада ишлаб чиқарилган бир нечта Ан-158 самолётларини сотиб олиш ҳуқуқини берувчи лизингга шартнома тузган. “Кубана де Авиасьон” компанияси собиқ ходимининг маълум қилишича, бу битим хато бўлган.


Душанба 27-Январ 2020\nНаманган вилоятининг Поп районида резина заводи бор. Бошқа барча корхоналар каби корхона. Аммо, унинг пайдо бўлиши ҳайратли.\nУрушдан кейин бу ерда уран кони топилган. «Совуқ уруш» даври эмасми, зўр бериб қуролланиш, атом устунлигига эришиш учун кураш авж олган давр эди. Дарҳол бу ерда уранни бойитиш корхонаси қурилиши режалаштирилган. Таркибида уран бўлган руда батамом қазиб олиб кетилган, корхона эса бўшаб қолган.\nУ вақтда атом бомбаси билан боғлик дастурга Берия раҳбарлик қиларди (атом бомбасини яратишдаги хизматлари учун унга Совет Иттифоқи Қаҳрамони унвони берилган). Заводнинг тақдирини фақат унинг ўзигина ҳал қиларди. Корхонанинг барча ускуналари кўчириб олиб кетилган, бинонинг фақат деворлари қолганди.\nВилоят раҳбари Нуриддин Муҳиддинов бу корхона қолдиғини кўриш ниятида у ерга борганда, қўриқчилар унга ҳатто яқинлашишга ҳам рухсат этишмаган. У вақтда аҳвол шунақа эди – республикамиздаги деярли ҳамма йирик корхоналар Москвага бўйсунар, маҳаллий органлар фикри назар-писанд қилинмасди. Шу сабабли вилоят раҳбари, СССР Олий Советининг депутати бу ёпилган корхонага кириш учун рухсат сўраб, Москвага, СССР геология министрига мурожаат этган.\nЮқоридан рухсат берилган. Завод қолдиғини кўздан кечирар экан, Муҳиддинов мутахассислар билан маслаҳатлашиб, бу ерда резина маҳсулотлари, аниқроғи, калиш ишлаб чиқаришни режалаштиради.\nКалиш у вақтда энг харидоргир, ноёб нарса ҳисобланган. У вақтда ҳамма этик, маҳси, ҳатто туфли, ботинка устидан ҳам калиш киярди. Энг модали пойабзал ҳам, нам ва лойдан сақланиш учун калиш билан кийиларди.\nПопда калиш ишлаб чиқарувчи корхона очиш режаси республика ҳукуматига тақдим этилганида, ўша пайтдаги ҳукумат бошлиғи қўрқиб кетган экан. «Аввало, бу масалани иттифоқ ҳукумати ҳал қилиши керак. Иккинчидан, бу корхона Берия тизимига қарагани учун унинг шахсан ўзигина рухсат бериши мумкин» – деган.\nБерия билан муомала қилишга кимнинг юраги бор эди, дейсиз.\nЛекин Муҳиддинов бу ишга жиддий киришиб, аввал яна Антропов, кейин, СССР химия саноати министри Тихомиров билан гаплашиб, улардан ёрдам сўрайди. Улар ҳам бу масалани Берия ҳал қилишини айтишади.\nМуҳиддинов Берия билан очиқ гаплашиб олиш учун унга қўнғироқ қилган!\nБериянинг кайфияти яхши эканми (яқинда қаҳрамонлик унвонини олган эди), завод қолдиқларидан фойдаланишга ижозат беради.\nБир зумда иттифоқ министрлари – Антропов, Тихомиров, Бериянинг маҳкамасидан бир гуруҳ одамлар Попга келишади. Биргаликда бу ерда резина буюмлари ишлаб чиқарувчи завод ташкил этиш ҳақида иттифоқ ҳукуматига (Сталинга) хат йўллашади.\nУруш тугаган, корхоналар аҳоли учун зарур нарсалар ишлаб чиқаришга йўналтирилаётган пайтлар эди. Поп заводи ҳам шу тўлқинга тушди, унга рухсат берилди.\nШу тариқа республикамизда резина заводи пайдо бўлган. Бу ҳақда Муҳиддинов ўзининг хотиралар китобида ҳикоя қилган.\nИстиқлол шарофати билан бу каби катта заводларни керак бўлса, биргина тадбиркорнинг ўзи очиб юргизаётган бугунги кунимизда ўша олис кунларни ўйлаб хаёлга толаман... Янги завод эмас, эски, бекор қолган иморатдан фойдаланиш учун рухсат олиш шунчалик машаққатли ва энг муҳими, хавфли бўлган экан-да. Муҳиддиновнинг ишбилармонлиги, жасорати (бевосита Берияга мурожаат қилиши) бўлмаганда, нима бўларди?\nУ даврлар шунақа эди!\nЭнди-чи? Асака автомобиль заводи, Тошкент ҳалқа йўллари, Навоий-Нукус темир йўллари, тоғни тешиб ўтган довонлар каби миллион-миллион доллар сарфланадиган объектларни қуришни Ўзбекистон давлати, ҳукумати, халқи ўзи ҳал қиляпти. Мумкин экан-ку!\nБундан буён ўзи қураверади.\n🕔14:52, 29.12.2019 ✔1323\n🕔14:52, 29.12.2019 ✔1319\n🕔14:51, 29.12.2019 ✔1316\n✔ 1323 🕔 14:52, 29.12.2019\n✔ 1319 🕔 14:52, 29.12.2019\n✔ 1316 🕔 14:51, 29.12.2019\n✔ 1322 🕔 14:50, 29.12.2019\n✔ 745 🕔 17:30, 13.12.2019


Қирғизистонда президентлик сайловига старт берилди\n12 апрел 2021, Тошкент вақти: 12:16\nҚирғизистонда 15 июндан бошлаб президегнтликка номзодларни кўрсатиш жараёни расман бошланди. Президентликка номзодлар учун овоз бериш эса 15 октябрда ўтказилади.\nҚирғизистон парламенти 14 июнь кунги йиғилишида президентлик сайловини 15 октярда ўтказиш тўғрисидаги қарорни тасдиқлади.\n-Конституцияга биноан президентлик сайлови қачон ўтишини парламент белгилаб беради. Бугунги қабул қилинган қарор билан сайловни қачон ўтказиш шартлиги аниқ белгилаб берилди. Энди ҳукумат ва Марказий сайлов комиссияси сайловга тайёргарлик ишларини бошлайди, -деди парламентдаги ҳукумрон социал-демократлар фракцияси лидери Иса Ўмурқулов.\nҚирғизистон Марказий сайлов комиссияси президентликка номзодларни кўрсатиш жараёни 15 июндан бошланганини маълум қилди. Комиссия билдирувида таъкидланишича, номзодларни кўрсатиш жараёни 1 августда ниҳоясига етади. 10 сентябрда номзодларнинг сайловолди тарғиботи бошланади. Тарғибот 14 октябргача давом этади. 15 октябрда ўтадиган сайловнинг натижалари эса 4 ноябрь куни эълон қилинади.\nАйни пайтда "Ак шумкар" партияси Темир Сариевни, "Ўнугуу-Прогресс" партияси Бакит Тўрўбаевни, "Республика" партияси Ўмүрбек Бабановни, ҳукумрон социал-демократлар партияси амалдаги бош вазир Сўўрўнбай Жээнбековнинг номзодини президентликка кўрсатишини маълум қилди.\n"Ата Мекен" партияси эса коррупцияда айбланиб қамоққа олинган партия лидери Ўмурбек Текебаев номзодини кўрсатмоқчи. Агар суд Текебаевга нисбатан “айбдор” деган хулосага келса, Текебаев сайловда иштирок этиш ҳуқуқидан маҳрум бўлади.\nҚирғизистон президент ваколатлари бир муддат билан чекланган Марказий Осиёдаги ягона давлатдир. Шундан келиб чиққан ҳолда, амалдаги президент Алмазбек Атамбаев сайловда ўз номзодини кўрсатмаслигини, президентлик ваколати якунланиши билан у сиёсатдан кетиши ва ижод билан шуғулланишини бир неча маротаба эълон қилган.\nАтамбаев ўзи ҳокимиятдан кетаётганида “ворис операцияси” амалга оширилмаслигини, кейинги президент демократик, ҳолис ва адолатли ўтадиган умумхалқ сайловида сайланишини ваъда қилган.\nБироқ Қирғизистон мухолифати Атамбаевнинг бу ваъдасига ишонмаган ҳолда 13 февраль куни “ворис операцияси”га қарши туриш мақсадида сиёсий форум ўтказган эди. Форумда иштирок этган ўнга яқин нуфузли мухолиф партиялар вакиллари “ворис операцияси”га қарши чора-тадбирлар ишлаб чиққани айтилмоқда.\nАтамбаев эса президентлик сайлови халқаро меъёрлар асосида холис ва адолатли ўтишини таъминлашини айтаётир.\nШу билан бир қаторда, халқаро ташкилотлар, жумладан, ЕХҲТ Қирғизистон парламентига 2015 йилнинг 4 октябрида ўтган сайлов “рақобат ва эркин асосда ўтказилиши Марказий Осиёда уникал ҳодиса бўлди”, деб баҳолаган эди.


“Қушбеги” Банк хизматлари маркази ишга тушди - «Трастбанк» ХАБ\nЯнгиланган сана: 28 Сентябр 2021, 09:35\n2021 йил 27 сентябрь санасида Трастбанкнинг навбатдаги банк хизматлари маркази ўз фаолиятини бошлади. Марказ Яккасарой тумани “Қушбеги” савдо мажмуаси қошида ташкил этилди.\nСони бўйича Трастбанкнинг 93-банк хизматлари маркази ҳисобланган ушбу масканда жисмоний ва юридик шахсларга кенг кўламли банк ва консалтинг хизматлари кўрсатилади. Жумладан, жисмоний шахслар учун микроқарз, овердрафт ва бошқа қисқа муддатли кредитларни расмийлаштириш имконияти яратилган. Кредит карталари қисқа фурсатда расмийлаштирилади.\nЎзбекча: “Qushbegi” Bank xizmatlari markazi ishga tushdi\nОхирги янгиланиш: 6 Декабр 2021, 16:02 (GMT+5)


Россияга қарши санкциялардан кейин дунёда нималар ўзгаради? – Bugun.uz\nЖаҳон - 9:11 · 15.05.2022\nРоссияга қарши санкциялардан кейин дунёда нималар ўзгаради?\nРоссия Хавфсизлик кенгаши раиси ўринбосари Дмитрий Медведев мамлакатга қарши санкциялардан кейин дунёда қандай ўзгаришлар кузатилишини санаб ўтди. У бу ҳақда ўзининг Telegram каналида маълум қилди.\nФото: «SNA News»\nМедведевга кўра, биринчи навбатда товарлар етказиб беришда бир қатор глобал занжирлар, йирик логистика инқирози, жумладан Россия ҳудуди орқали парвоз қилиш тақиқланган хорижий авиакомпаниялар фаолиятида жиддий ўзгариш кузатилади. Сиёсатчи яна қуйидаги ўзгаришлар бўлишини прогноз қилган:\nРоссия энергия таъминотига нисбатан санкцияларни қўллаган давлатларда энергетик инқироз кучаяди. Қазиб олинадиган ёқилғи нархининг кейинги ўсиши давом этади ва дунёда рақамли иқтисодиётнинг ривожланиши секинлашади.\nХалқаро озиқ-овқат инқирози айрим давлатларда очарчилик билан бирга келади.\nАйрим мамлакатларда бир қатор миллий валюталар барқарорлигига путур етиши, инфляциянинг авж олиши ва хусусий мулкни ҳимоя қилишнинг ҳуқуқий тизимига боғлиқ валюта-молиявий инқирози юзага келиши мумкин.\nКўп йиллар давомида вазият тинч йўл билан ҳал этилмаган ёки йирик халқаро ўйинчиларнинг муҳим манфаатлари эътиборга олинмаган жойларда янги минтақавий ҳарбий можаролар юзага келади.\nҒарб расмийларининг эътибори сабаб бугун Россия билан ўзаро қарама-қаршиликка қаратилган деб ҳисоблаган террорчилар фаоллашади.\nСанитария-эпидемиология соҳасида тўғри халқаро ҳамкорликни рад этиш ёки биологик қуроллардан фойдаланишнинг бевосита фактлари туфайли янги эпидемиялар бошланади.\nУкраинадаги вазиятни тартибга солиш жараёнида ўз самарадорлигини исботлай олмаган халқаро институтлар фаолиятида пасайиш кузатилади, масалан, Европа Кенгаши.\nМафкуравий англо-саксон мезонларига эмас прагматикларга асосланган янги халқаро иттифоқлар тузилади.\nНатижада янги хавфсизлик архитектураси яратилади, унда мавжуд воқеликлар де-факто, кейин эса де-юро тан олинади.\nАввалроқ Медведев АҚШ Украинага 40 млрд долларлик ҳарбий ёрдам ажратишига муносабат билдирганди. Шунингдек, Медведев Россия ядро қуролдан фойдаланиши мумкин бўлган 4 та ҳолат маълум қилганди.


САЙЛОВОЛДИ УЧРАШУВЛАРИДА - Ўзбекистон овози газетаси\nСайловчилар Ўзбекистон Халқ демократик партияси номзодларини қўллаб-қувватламоқда\nАзиз сайловчилар! Сайловда келажак учун овоз берилади.\nЎзбекистон Халқ демократик партияси Сизнинг мақсадларингизни, орзу интилишларингизни рўёбга чиқариш учун курашади.\nСизнинг танловингиз биз учун муҳим аҳамиятга эга.\nКелажак сари Ўзбекистон Халқ демократик партияси билан бирга қадам ташланг!\nМамлакатимизда сайлов тизимини шакллантириш ва ривожлантириш соҳасида чуқур демократик ўзгаришлар амалга оширилди.\nКонституциямизнинг 117-моддасига киритилган сўнгги тузатишларга мувофиқ, Марказий сайлов комиссиясини демократик асосда шакллантириш тизими ва шунингдек, унинг асосий фаолият, принциплари конституциявий жиҳатдан мустаҳкамланди.\nҲокимиятнинг вакиллик органларига сайловларни ташкил этиш учун масъул бўлган сайлов органларининг бутун тизими мустақиллигининг кафолатлари кучайтирилди.\n«Ўзбекистон Республикаси Олий Мажлисига сайлов тўғрисида»ги Қонунга кўра, депутатликка номзодларга, сиёсий партияларга сайловолди ташвиқоти учун тенг шароитлар яратиб берилмоқда. Мазкур ҳужжатга мувофиқ, сайловчилар билан учрашувлар сиёсий партиялар, депутатликка номзодлар томонидан мустақил равишда ўтказилмоқда.\nОлий Мажлис Қонунчилик палатасига, халқ депутатлари маҳаллий Кенгашларига сайлов ўтказувчи барча округларда ЎзХДП номзодларининг сайловчилар билан учрашувлари бўлиб ўтмоқда.\n— 86-Чирчиқ сайлов округидан Олий Мажлис Қонунчилик палатаси депутатлигига ЎзХДПдан кўрсатилган номзод Арофат Худойбердиеванинг сайловчилар билан учрашувида иштирок этдим, — дейди Тўлғаной Усмонова. — Номзоднинг сайловолди дастурида илгари сурилган таклифлар менга маъқул келди. Хусусан, унинг мактабгача таълим, ўрта махсус таълим, олий таълим тизимида ўзаро алоқа ва ҳамкорликни кучайтириш борасидаги фикрлари кўпчиликка манзур бўлди. Чунки депутатликка номзод устувор вазифа сифатида белгилаган йўналишлар жамиятимизнинг ҳар бир соҳасида билимли, ўз устида мунтазам ишлайдиган, машаққат ва синовлардан чўчимайдиган, танлаган соҳасини ривожлантириш йўлида тинимсиз изланадиган кадрлар тайёрлашда муҳим ўрин тутади, деб ўйлайман.\n124-Оқтепа сайлов округидан Олий Мажлис Қонунчилик палатаси депутатлигига номзод Дилфуза Исломованинг сайловчилар билан учрашувида ҳам сайловчилар томонидан шундай ижобий фикрлар билдирилди. Депутатликка номзод халқ депутатлари Тошкент шаҳар Кенгашидаги ЎзХДП гуруҳи аъзоси сифатида қатор ижтимоий масалаларни ўрганиш ҳамда уларни доимий комиссиялар ва сессиялар муҳокамасига олиб чиқишда фаоллик кўрсатгани, депутат сифатида тажриба тўплагани алоҳида таъкидланди. Жорий йилдаги сайловларда унинг сайловолди дастуридан ўрин олган масалалар таълим сифати ва самарадорлигини янада оширишга қаратилгани билан аҳамиятли экани қайд этилди.\n— Бошқа партиялардан кўрсатилган депутатликка номзодларнинг учрашувларида ҳам иштирок этдим, — дейди сайловчи Олтинбек Собиров. — Менга энг маъқули ЎзХДП номзодларининг чиқишлари бўлди. Ўзим таълим соҳасида фаолият юритаман. Шунинг учун ЎзХДПдан кўрсатилган депутатликка номзодларнинг таълим соҳаси самарадорлигини оширишга қаратилган таклифларини қўллаб-қувватлайман ва бу танловим мамлакатимизда баркамол авлод тарбияси йўлидаги ислоҳотлар самарасини таъминлашга муносиб ҳисса қўшишига ишонаман.\n— Самарқанд вилоятидан Олий Мажлис Қонунчилик палатаси депутатлигига 14 нафар ЎзХДП номзодлари кўрсатилган, — дейди Ўзбекистон Халқ демократик партияси Самарқанд вилоят кенгаши раиси ўринбосари Бўрибой Бўронов. — Шу кунларда уларнинг барчаси сайловолди учрашувларида фаол иштирок этишмоқда. Номзодлар сайловчилар билан мулоқот ва мунозараларда ўзларига бўлган ишончни тобора мустаҳкамламоқда.\n57-Оқдарё сайлов округидан Олий Мажлис Қонунчилик палатаси депутатлигига номзоди кўрсатилган, Оқдарё туманидаги «Меъмор Алишер Кумушкент» хусусий корхонаси раҳбари, Ўзбекистонда хизмат кўрсатган қурувчи Суннатилла Хўжамқулов билан педагогика коллежида ўтказилган учрашувда дастлаб унинг ишончли вакили Раҳим Раҳматов номзоднинг сайловолди дастури унинг ўзига хос томонларига тўхталди.\n— Касб-ҳунар коллежлари битирувчиларини иш билан таъминлаш бугунги кунда энг муҳим масалалардан бири, — деди депутатликка номзод ўз сўзида. — Шундай экан, уларнинг мустақил равишда ўз фаолиятларини ташкил этишига, қолаверса, тенгдошлари учун иш ўринлари яратишга бўлган интилишини қўллаб-қувватлашимиз, улар учун янада кенг шароит яратиб беришимиз лозим. Бунинг учун имтиёзли микрокредитлар ажратиш тизимини соддалаштириш зарур, деб ҳисоблайман.\nМенинг сайловолди дастуримдан аҳолига коммунал хизмат кўрсатиш сифатини ошириш, ҳисоб-китоб тизимига замонавий технологияларни жорий этиш масалалари ҳам ўрин олган.\nКоммунал хизматлар нархлари ва тарифлари шаклланиши жараёнлари очиқлигини таъминлаш, бу борада жамоатчилик назоратини кучайтириш зарур. Бундан ташқари, қурилиш ишларини лойиҳалаштиришда ушбу ҳудуд инфратузилмасини ҳар томонлама ривожлантириш масаласига ҳам алоҳида эътибор қаратиш керак.\nАгар сайловчилар ишончини қозониб, депутат этиб сайлансам, партиямиз Сайловолди дастури ҳамда ўзим олға сураётган масалаларни амалга ошириш учун курашаман.\nУчрашувда сайловчи Шуҳрат Толлиев депутатликка номзод Суннатилла Хўжамқуловга шундай савол берди:\n— Айрим коллеж ўқувчилари узоқдан қатнаб ўқишади. Уларнинг келиб-кетиш харажатлари бор. Бунинг устига ҳамма қишлоқда ҳам автобус қатнови йўлга қўйилмаган. Сиз, Олий Мажлис Қонунчилик палатаси депутатлигига сайлансангиз, бу муаммони қандай ҳал этардингиз?\n— Қайсидир бир соҳада муаммо борми, демак унинг ечими ҳам бор. Мазкур масалани ҳал этиш учун эътибор керак. Менинг назаримда бу вазият ўз вақтида маҳаллий Кенгашлар депутатлари томонидан ўрганилиши, сессиялар кун тартибига киритилиши керак эди. Бунда аҳолига транспорт хизмати кўрсатиш ташкилотлари мутасаддилари фаолиятини танқидий кўриб чиқиш ҳамда уларнинг масъулиятини ошириш зарур.\nНомзод билан учрашувлар Оқдарё туманидаги 11-умумтаълим мактабида, хизмат кўрсатиш, агроиқтисодиёт касб-ҳунар коллежларида ҳам бўлиб ўтди. Сайловчилар номзодга ўзларини қизиқтирган саволлар билан мурожаат этишди.\nСурхондарё вилояти 74-Денов сайлов округидан Олий Мажлис Қонунчилик палатаси депутатлигига Ўзбекистон Халқ демократик партиясидан кўрсатилган номзод Қаҳрамон Мирзаев билан учрашув бўлиб ўтди. Унда иштирокчилар номзоднинг сайловолди дастури, келгуси режалари билан яқиндан танишишди.\n— Бу йил сайловда биринчи марта овоз бераман, — дейди Шавкат Нуриллаев. — Бугунги учрашувда депутатликка номзоднинг фикрлари, илгари сураётган таклифлари менга маъқул тушди.\n— Миллий сайлов қонунчилигимизга бир қатор ўзгартиш ва қўшимчалар киритилди, — аскар Акбарали Норов. — Бу бизнинг сайлаш ҳуқуқимизни амалга оширишимизда муҳим аҳамиятга эга.\n76-Узун сайлов округидан Олий Мажлис Қонунчилик палатасига Ўзбекистон Халқ демократик партияси томонидан кўрсатилган номзод Тоҳир Саидбобоев билан ташкил этилган учрашувда партия фаоллари ва электоратимиз вакиллари иштирок этди. Самимий ва ошкора руҳда ўтган тадбирда вилоят марказидан қарийб 200 километр олисда жойлашган туманда аҳоли, хусусан, хотин-қизлар ва ёшлар бандлигини таъминлаш борасида ечимини кутаётган масалалар борлиги таъкидланди.\n— Биз фақат муносиб номзодларга овоз беришимиз керак, — дейди ЎзХДП аъзоси Искандар Ташанов. — Чунки биз сайлайдиган депутат эртага парламентда бизнинг номимиздан иш кўради. У жойлардаги муаммоли масалаларни чуқур билиши, уларни ҳал қилишда ташаббускор бўлиши керак. Мен партиямиздан кўрсатилган номзод Тоҳир Саидбобоевда шундай шижоатни кўрдим. Бугун у билан яқиндан танишиб, режаларини билиб, сайловда ушбу номзодга овоз беришни мақсад қилдим.\n— Депутат халқ дарди билан яшаши керак, — дея суҳбатга қўшилади яна бир сайловчи Тоҳир Ўроқов. — Ҳудудларда янги иш ўринлари яратиш ҳамон долзарблигича қолмоқда. Шу билан бир қаторда коммунал тўловларда номутаносиблик кузатилмоқда. Гарчи тўғридан-тўғри ваколатига кирмаса-да, депутатлар шу масалаларга қонуний ечим топишда жонбозлик кўрсатиши керак, деб ўйлайман. Депутатликка номзодлар билан учрашганимда уларнинг қатъияти, талабчанлигига, билимига эътибор беряпман.


Диабетик беморлар учун инсулин ҳаётни сақлаб қолишнинг ягона воситасидир.\nЎзбекистонда қандли диабет беморлари давлат томонидан бепул берилиши лозим бўлган инсулин дорисини ололмаяпти. Қандли диабет касаллиги Ўзбекистонда ижтимоий касалликлар тоифасига киради ва бундай беморларга муолажа ва дори воситалари давлат томонидан бепул тақдим этилиши белгиланган. Лекин ўзбекистонлик беморларнинг айтишларича, шундоқ ҳам чекланган тарзда бериб келинган ёрдам сўнгги ярим йил давомида умуман тўхтаб қолган. Бундан ташқари муолажа учун бепул госпитализация масаласи ҳам ҳаддан ортиқ қийинлашиб кетгани боис беморлар миллионлаб сўм харж қилиб, касалхонага ётишга мажбур бўлишаётганидан шикоят қилишмоқда. Озодликка маълум бўлишича, давлат беморлар учун Ҳиндистондан сотиб олаётган дори воситалари сифати ҳам шубҳа остидадир.\nЎзбекистонлик диабетиклар сўнгги олти ой давомида бепул тақдим этилиши лозим бўлган инсулинни ололмаётгани тўғрисида тошкентлик 60 ёшли Шоира Содиқбекова Озодликка мурожаат қилди. 12 йилдан бери қандли диабет касали билан Тошкент шаҳар Учтепа туман поликлиникасида диспансер рўйхатида туришини айтган Шоира опа бу вақт мобайнида давлат томонидан уч мартагина бепул инсулин ёзиб берилганини тан олади.\n- Охирги йилларда фақатгина уч мартагина давлат томонидан поликлиника орқали тарқатилган инсулинни олишга муваффақ бўлдим. Ваҳоланки, 12 йилдан бери диспансер рўйхатида тураман, лекин ҳеч қачон бепул бермайди. Масалан, агар поликлиникада инсулин бўлмаса, дорихонадан бепул дори олиш учун рецепт ёзиб беришлари керак, лекин бирор марта 12 йил ичида бепул рецепт ёзиб беришмаган. Бундан ташқари диспансер рўйхатида турган бўлишимга қарамасдан, врач бирор марта хабар олгани йўқ. Ҳар олти ойда диспансер кўригидан ўтказиши керак, бирор марта ўтказгани йўқ,- дейди Шоира Содиқбекова.\n"Ҳиндистондан келтирилган Восулин таъсир қилмаяпти"\nБу ҳам етмагандай, дея давом этади қандли диабетнинг 2-шакли билан оғриган 60 ёшли бемор, кейинги пайтларда дорихоналардан ҳам инсулин топиш жуда қийинлашиб қолган, топилгани ҳам жуда сифатсиз бўлиб, қондаги қанд даражасини пасайтира олмаяпти.\n- Шаҳар бўйича инсулин йўқ. Бори ҳам жуда сифатисиз. Восулин деган Ҳиндистон ва Хитойдан чиқадиган кучсиз, таъсири йўқ дорини поликлиникаларга тарқатишган. Шуни олар эдик. Ўзим 10 йилдан ошиқ диабет билан оғриган бўлсам, 6 ойдан бери шу Восулинни олиб, ҳозир қондаги қанд даражаси 28-29га чиқиб кетган,- дейди бемор.\nЎзбекистонлик диабетиклар учун хориждан инсулин сотиб олиш учун масъул бўлган “Дори-дармон” давлат ширкати мутасаддиси жорий йилда Ҳиндистонда ишлаб чиқарилган Восулин номли препарат сотиб олинаётганини тасдиқлади. Лекин, дейди ўзини таништирмаган мутасадди, Восулин дорисининг сифати инсулиннинг бошқа турларидан қолишмайди.\n- Даниянинг Ново Нордиск фирмаси Ҳиндистоннинг Вокхардт фирмасига тендерда ютқазиб қўйди. Шунинг учун Данияда чиқарилган инсулин ҳозир ҳақиқатан йўқ. Восулинга беморлар ўргана олмаяпти, негадир. Таъсир қилмаяпти, деб шикоят қилишяптию, лекин аслида бу иккала дори бир хил,- дейди “Дори-дармон” давлат ширкати мутасаддиси.\nОзодлик мухбири Ҳиндистоннинг Вокхардт фирмаси ишлаб чиқарган Восулин препарати сифати тўғрисида мутахассис фикрини ўрганди. Қозоғистондаги Назарбоев Университети қошидаги Экспериментал клиник-фармокология институти директори Талгат Нургожин Ҳиндистон ва Хитойдаги дори ширкатлари ишлаб чиқарадиган инсулин сифати ҳаминқадар экани ҳақида кўплаб мақолалар ёзилган, дея гап бошлади. Айнан Восулин номли дори воситаси ҳақида аниқ маълумоти йўқлигини айтган профессор Нургожин Озодлик мухбири илтимосига кўра, мазкур препарат ҳақида Интернетдаги маълумотларни кўздан кечириб, ўз хулосасини берди.\n- Ҳаммаси ишлаб чиқариш сифатига боғлиқ. Лекин шуни атйишим керакки, нафақат Ўзбекистон, балки Қозоғистон ва МДҲнинг бошқа мамлакатларида ҳам инсулин препарати сифатини таҳлил қилиб бера оладиган лабаратория йўқ. Шунинг учун Ўзбекистон сиз айтаётган Восулин препаратини нимага асосан рўйхатга олганини айта олмайман. Лекин Восулин ҳақида мен ўрганиб чиққан маълумотлардан бу преапаратнинг қисқа вақт таъсир қиладиган восита эканини айтишим мумкин. Инсулин биосемилярлари айрим ҳолларда оригинал маҳсулотга мос келмаслиги мумкин. Бундан ташқари, сиз Ҳинсдистон ширкати тендерда ютганини айтдингиз. Бу ҳам унинг арзонлигидан далолат беради. Ҳиндистон ёки Хитойда ишлаб чиқарилган препаратлар одатда арзон бўлади, лекин сифати ҳар доим ҳам талабга жавоб бермайди. Унинг сифатини текшириш эса, айтганимдек, Ўзбекистон шароитида имконсиздир,- дейди қозоғистонлик фармоколог олим Талган Нургожин.\n“Дори-дармон” давлат ширкати мутасаддиси Восулин воситасининг сифатсиз эканини тасдиқламади, лекин беморларнинг шикоятлари ортидан яна Даниянинг Ново Нордиск фирмаси билан шартнома тузилганини тасдиқлади.\n- Ҳозир яна Дания фирмаси билан 620 минг АҚШ долларига тенг шартнома имзолаш устида ишлаяпмиз. Яқин орада ҳал бўлиши керак, бу муаммо ҳам ҳал бўлади,- дея ваъда қилди “Дори-дармон” вакили.\nБепул муолажа йилига 15 миллион сўмга тушади\nИжтимоий аҳамиятга эга касалликлардан бири сифатида қандли диабет билан оғриган беморларга нафақат бепул дори, балки муолажалар ҳам текинга кўрастилиши керак. Тошкентлик Шоира опа касалхонага ётиб даволаниш учун йилига миллионлаб сўм харж қилишига тўғри келишини айтади.\n- 12 йилдан бери шу касал билан оғриган бўлсам, дори-дармон ва касалхонага ётганда кетадиган пулни ҳисобласангиз ҳаммаси бўлиб йилига 15 миллион сўм пул кетади,- дейди Шоира опа.\nТошкентдаги Ихтисослашган эндокринология илмий-амалий тиббиёт маркази қошидаги клиника қабул бўлими ходими Шоира опанинг гапларини тасдиқлади.\n- Бизда икки хил госпитализация бор. Агар пулликка ётмоқчи бўлсангиз, пулингиз керак бўлади, паспорт ва ўпка рентгенингиз керак бўлади. Оддий палата 1 миллион 170 минг. Бунга дори-дармонлар харажатлари кирмайди. Ордер билан бепул даволанмоқчи бўлсангиз, ногиронлик гуруҳи ҳақидаги гувоҳнома копияси, пенсия дафтаридан копия, участка врачидан ордер, маҳалладан маълумотнома, шуларнинг ҳаммаси тайёр бўлганидан кейин бизга қўнғироқ қилиб, жойга буюртма бериб навбатда турасиз. Кейин биз сизга қачон келишингизни айтамиз,- дейди клиника ходими.\nХалқаро диабет уюшмасига кўра, Ўзбекистонда бир миллионга яқин одам қандли диабет ташхиси билан рўйхатга олинган. Яна 300 мингга яқин диабетикка ташхис қўйилмагани тахмин қилинади.


"Соҳибқирон Амир Темур" китоби, Сайфулла Икромов\nҲуррият учун курашчилар мангу барҳаётдирлар. Амир Темур золимлардан мазлумлар ҳаққини олиш учун курашиб, салкам икки юз йил давомида мўғулларнинг зулми остида эзилган Турон халқига озодлик бахшида этди. Ўттиз олти йил даврон суриб, юрт улуғларини эъзозлаб, пурмаъно ўгитларига амал қилди. Қуръони мажидни кўзга суртиб, иймон ва эътиқод бирла яшади, салтанат саройини Ислом дини ила мунаввар айлади. Тенглик ва адолат устунлари ила барпо этилган улкан мамлакатнинг сипоҳу раияти соҳибқирон учун жонини қурбон қилишга тайёр эдилар. Дунё тамаддунида ҳеч бир ҳукмдор одамларнинг бу қадар ишончу муҳаббатига сазовор бўлган эмас.\nЁзувчи Сайфулла Икромовнинг ушбу романи салкам етти асрдирки, афсонага, достонга, қўшиққа айланиб халқимизнинг қалбида мангу яшаб келаётган соҳибқирон бобомизнинг ёшлиги, ҳарбий фаолияти ва муаззам салтанат барпо этиш борасидаги заҳматлари ҳақида.\nАсар китобхонларга манзур бўлади деган умиддамиз.


«Казбек. Осиё арслони»: 1-боб. Қора бургут | Azon.uz - Ахборот-таҳлилий портал\n«Казбек. Осиё арслони»: 1-боб. Қора бургут\n7401 21:05 19.04.2022\nБахтиёр Абдуғафур 1980 йилда Наманган вилояти Уйчи туманида туғилган. ЎзР ФА Генетика ва ўсимликлар экспериментал биологияси институти илмий ходими, биология фанлари доктори. Илмий ишлари АҚШ, Канада ва бошқа давлатларнинг илмий ойномаларида эълон қилинган.Исроилнинг Бен Гурион университети, Хитой Фанлар академиясининг Шинжон физика ва кимё институтларида малака оширган. Б.Расулов ҳозирда микроорганизмлар биотехнологияси лабораторияси мудири сифатида фаолият юритади.\nБахтиёр Абдуғафур етук олим бўлиш билан бирга айни пайтда истеъдодли ёзувчи ҳамдир. Унинг "Қонли гуллар водийси: Мадаминбек", "Жалолиддин Мангуберди", "Ўзбечка" каби асарлари китобхонлар қалбидан ўрин олган.\nЁзувчининг навбатдаги китоби "Казбек. Осиё арслони" муаллифнинг ўз розилиги билан Azon.uz сайтида бериб борилади.\nУшбу асарда Иккинчи жаҳон урушида қаҳрамонлик кўрсатган ватандошимиз Мамадали Топиволдиевнинг жасоратлари архив ҳужжатлари асосида ҳикоя қилинади. Фашистлар уни «Азиатский лев» («Осиё арслони») деб аташган, белорусь партизанлари эса унга «Казбек» номини беришган.\nНКВД махсус бўлимининг махфий маълумотларидан:\n“Берлиндан ишғол қилинган Белорусиядаги Вермахт қўшинлари штабларига юборилган махфий радиограммалар “тутилиб”, мазмуни аниқланди. Хабарларга кўра, Белорусиянинг Олшаново, Круглянское туманларида диверсия-қўпорувчилик фаолиятини олиб бораётган, “Чекист” разведка гуруҳи бошлиғи, “Казбек” лақабли партизанни қўлга олган ёки ўлдирган немис аскари ёки зобитига 50 минг рейхмарка мукофот эълон қилинган...”\nИшғол қилинган Белорусиядаги Абвер хизматининг Бош идорага махсус ҳисоботидан:\n“1942–1943 йиллар давомида ИДҚА собиқ аскари, жанговар лақаби “Казбек” бўлган партизан бошчилигидаги гуруҳ темирйўл ва магистрал йўлларда йирик қўпорувчилик ишларини олиб борган.\nАгентура маълумотига кўра, Ўзбекистонда туғилган, миллати ўзбек, ҳарбий хизматни 1939 йилда бошлаган.\n“Казбек” 22–24 ёшларда, жасур, қийин шароитларга бардошли, мураккаб ва қалтис вазиятларда совуққонлик билан қарор қабул қилади. Маҳаллий агентура аниқлашича, ишғол қилинган ҳудудлар орқали Москвага етиб боришга муваффақ бўлган. Москвада бир неча ой давомида махсус қўпорувчилик мактабларида тайёргарликдан ўтган. Шундан сўнг яна Вермахт қўшинлари назорати остида бўлган Белорусияга қайтиб, фаолиятини давом эттирмоқда. Айни вақтда “Чекист” номли разведка гуруҳига ҳам бошчилик қилмоқда.”\nБиринчи боб. Қора бургут\nТонгга яқин Мамадали ғалати туш кўрибди. Қанотлари йирик, боши катта, қайрилган тумшуғи қўрқинчли ва сақичдек қоп-қора бургут кунботардан учиб кела бошлабди. Қанотлари шундай улкан эканки, ҳатто қуёшнинг юзини ҳам тўсганидан атроф-жавониб зулмат остида қолибди. Ҳар қанот қоққанида у ёқдан-бу ёққа совуқ, этни жунжиктирувчи шамол ҳайдармиш. Мамадали таажжубланибди: саратон чилласида ҳам шунақа изғирин бўладими?! Ўй-хаёлларини ҳали йиғиштириб олмасдан оғир қора булутлар пастлаб (бургут қанот қоқиб суриб келганини кейин пайқабди) шаррос ёмғир қуйиб юборди. Ёмғир томчилари изғириндан ҳам даҳшатли эди: баданга тегса куйдирар, бениҳоя азобларди. Бирданига олатасир қўпди, одамларнинг дод-фарёдлари қулоқлари қоматга келди. Минглаб одамларнинг чинқириқлари ҳар тарафдан эшитиларди-ю, бироқ уларнинг ўзлари кўринишмасди – атроф-борлиқ бирдек қора. Туйқус миясига яшиндек ўй урилди: бу бало-қазонинг маншаи – қора бургут! Уни йўқ қилиш лозим, даҳшатга солаётган тумшуқли калласини мажақлаш керак! Ё, Аллоҳ! Ким айтди буни?! Уми? Ёки, бошқа биров? Лаби лабига тегмай пичирлаётганини энди сезди. Шундагина бу хитоб тилидан, юрагидан чиққанини сезди. Қаердан келди, билмади, билакларига қувват оқиб кела бошлади, бўйнини эгаётган, қўл-оёқларини боғлаган қўрқув-ҳадик ўз-ўзидан чекиниб, журъат ва енгиб бўлмас куч юрагига олов ёқди. Мағрибу машриқни эгаллаган қанотларини ғазабнок қоқаётган, баҳайбат қоядек қаққайган бургутга қарши югурди, қўлида нимадир бор эди, отганини билмай қолди. Қаердан минглаб қўллар унга ёрдамга келди. Бургутнинг аввалги важоҳати ва шаштига путур етди. Ортига тисарилди. Ён-веридаги нолаю фиғонлар тинишга тушди. Одамлар унга эргаша бошлади. Ҳатто унинг исмини айтиб чақирадиганлар чиқди:\n– Мамадали! Мамадали!..\nТушидаги бу овоз кўп ўтмай, қулоқлари остида жаранглай бошлади:\n– Мамадали! Мамадали!\nМамадали овозданми ёки ҳосиятсиз тушдан чўчиб уйғониб кетди. Қаршисида ўзи тенги белорус йигит Иван Рилков кўзларини унга қадаганича турарди. Полкда уни Ваня деб чақиришарди.\n– Тинчликми?! – уйқу аримаган кўзларини ишқаркан, сўради Мамадали. –Каллаи саҳарлаб одамни қўрқитасан!\n– Сени комбат чақиряпти! – энтикиб нафас оларкан, ўзини оқлагандек деди Ваня. – Анавилар ҳам ўтиришибди.\n– Кимлар?! – Мамадалининг уйқуси тамом учиб таажжубланди.\n– НКВД зобити... Ҳовлида яна иккита НКВД аскари...\nМамадалининг юрагига хавотир оралади. Уни нега чақиришди?! Яна НКВДчилар! Буларнинг келишию бирор кишини йўқлаши яхшиликдан эмас. Ҳар хил мишмишлар, овозаларда жон бўлса керак. Тушидаги қора бургут шунга ишорамикин?.. Шу уй-хаёллар ичида кийина бошлади, оёғига пайтава ўраб этигини қидириб қолди...\nКомбат майор Денисов хонасида, Рилков айтганидек, кўк гардишли фуражка кийган, қовоғи солиқ, қотмадан келган НКВД майори ҳам ўтирарди. Ҳарбийнинг ўзи эса қўлида қандайдир қалин жилд ушлаганича тик турарди. Ҳарбий таомилга кўра, Мамадали майор Денисовга келганини билдирди. Майор жилдни стол устига қўяркан, деди:\n–Кел Топволдиев, сен ҳақингда майор Никифоровга сўзлаб тургандим.\nНКВД зобити – майор Никифоров бўйни оғриётган одамдек елкаси билан Мамадали томон бурилди, унга бир муддат синовчан тикилиб тургач, “маъқул” дегандек бош ирғади. Мамадалининг юрагидаги хавотир улғайиб борар, нега чақирилганига ақли етмай турли хаёлларга, шубҳаларга борарди.\n– Ўртоқ майор, бу ўша аскар Мамадали Топволдиев, – комбат майор Никифоровга Мамадалини таништирди.\n– Қаердансан, аскар? – қаршисида мазлум тургандек таҳдидли сўради майор Никифоров.\n– Фарғонадан! – ўзи кутмаган ҳолда гапириб юборди Мамадали.\n– Фарғонанг қаер бўлди, аскар? – майор Никифоровнинг нигоҳидаги таҳдид юмшаб, изоҳ сўраган маъно кўринди.\n– Ўзбекистондан, – унга ёрдам бергандек деди комбат. – Ўзбек!\n– Шундай демайсанми, аскар! – хириллашга ўхшаб кулди майор Никифоров. –Мен сенга география ўқитувчисиманми?\nМайор Никифоров қаршисидаги очиқ жилддаги қоғозга қараб ўқий бошлади:\n“Топволдиев Мамадали Фалончиевич. 1919 йилда Ўзбекистон ССР, Фарғона области, Риштон райони, Пандигон қишлоғида туғилган. Миллати ўзбек...” – майор Мамадалига юзланди.\n– Адашмадимми, Топволдиев? – ниҳоят унга фамилияси билан мурожаат қилди майор Никифоров.\n– Йўқ, ўртоқ майор... – Мамадали томоғининг қуруқшаганини сезди. Ҳужжатлари текширилганидан иш жиддиймикин, деган хаёлга ҳам борди.\n– Ёрдаминг керак, Топволдиев! – бирдан юмшоқ оҳангда сўзлаб қолди майор Никифоров.\nМайорнинг мулойим гапиришидан Мамадалининг хавотирлари анча ариб, енгил тортди.\n– Қандай ёрдам? – сўради у.\n– Ломжадан Белорусияга одамларни ташийсан, – тушунтира кетди майор Никифоров. – Бизнинг рўйхатимиздаги одамларни! – сўнгги сўзларга алоҳида урғу берди майор.\n– Хўп бўлади, ўртоқ майор! – ўйлаб ҳам ўтирмасдан рози бўлди Мамадали.\n–Командиринг сени жуда мақтади, – бирдан туси ўзгариб, майорнинг юзи тундлашди. – Ишончли экансан, Минсккача бўлган йўлларни жуда яхши биларкансан, шундайми?\n– Йўлларда хато қилмайман, ўртоқ майор. Керак бўлса Москвагача бораман!\n– Бу гапинг менга ёқди, Топволдиев! – деди майор Никифоров. – Сенга ўхшаган аскарлар керак.\nМайор Никифоров комбатга юзланди.\n– Шу аскарингизни оламан, – деди. – Бизга ёрдам қилсин!\n– Муаммо йўқ, ўртоқ майор, – комбатнинг ҳам чеҳраси очилди. – Керак бўлса ҳамма шофёрларни олишингиз мумкин...\n– Йўқ, ўртоқ майор! – бирдан унинг сўзларини бўлди майор Никифоров. – Биз ҳаммага ҳам ишонавермаймиз. Буни эсингиздан чиқарманг!\nКомбат тилини тишлади ва Мамадали билан маъноли кўз уриштириб олди. Майор Никифоров эса уларга эътибор бермай қоғозларни тартибга сола бошлади.\n– Ҳужжатлар менда туради... ҳозирча. Кейин қайтараман, – деди у.\n– Яхши, – деди комбат.\nКазбек. Осиё арслони Махсус Бахтиёр Абдуғафур Фарғона Наманган Ўзбекистон физика институт\n1096 21:10 28.05.2022\n953 21:10 26.05.2022


Cўм ва Долларжон: Уларнинг тақдири нима бўлади? (мутахассис фикри) » Ўзбекистон янгиликлари – Zamin.uz\n, 06 2019, 09:13\nCўм ва Долларжон: Уларнинг тақдири нима бўлади? (мутахассис фикри)\n30 ноя, 22:24 6 909 Иқтисодиёт\nЎзбекистонда мамлакат Президентининг «Валюта сиёсатининг устувор йўналишлари ҳақида»ги қонун лойиҳаси муҳокама қилинмоқда. Mазкур ҳужжат ўз ичига нималарни олиши ва унинг тасдиқланиши мамлакатда қандай ўзгаришларга олиб келиши борасида мухбир фикри билан танишинг.\nБунинг учун валюта алмаштиришни соддалаштириш ва молия бозоридаги чеклов чораларини бекор қилиш лозим. Бугунги кунда сўмни хориж валютасига алмаштириш борасидаги ортиқча операциялар бизнес, туристлар ва оддий аҳоли учун тўсиқ бўлмоқда.\nМиллий валюта курси бозор механизмлари асосида аниқланади. Шу вақтгача сўм курси асосан мамлакат ҳукумати томонидан белгиланарди. Валютани эркин алмаштиришга рухсат берилади ва кўплаб чеклов чоралари бекор қилинади.\n10 минг долларгача бўлган маблағни мамлакатга бемалол олиб кириш ва олиб чиқиб кетиш мумкин бўлади, бунда 2000 долларгача маблағни декларацияга ёзиш шарт бўлмайди. Шунингдек, пластик карталар ёрдамида товарлар учун хорижий валютада ҳақ тўлашга рухсат берилади.\nБу янгилик хориж валютасида маош оладиганлар ва чет элга, масалан AliExpressга маҳсулот учун буюртма берадиганларга қулай бўлади. Нақд хориж валютасида эса савдо қилинмайди. Бизнес учун нима беради? Валюта алмаштиришга қўйилган чекловлар олиб ташланади. Қонун хусусий тадбиркорларга товарлар ва хизматлар импорти учун юридик шахс ташкил этмасдан тўлов қилишга рухсат беради.\nБундан ташқари, экспортчи ва импортчилар ички бозорда валютага эга бўлиш ҳуқуқини қўлга киритишади. Хориж фирмалари учун улкан имкониятлар очилади — Ўзбекистон норезидентлари мамлакат банкларида ўз ҳисоб рақамларини очишлари мумкин бўлади ва маблағларидан эркин фойдаланишлари мумкин бўлади.\nДавлат тўловлари ва солиқлар сўмда тўланади. Валютада олинган даромад ва дивидендларни эса валютада тўлаш мумкин бўлади. Бошланиши осон бўлмайди Дастлабки вақтда бирданига ҳаммаси яхши бўлиб кетишини кутиш керакмас, дейди Ломоносов номидаги МДУ иқтисодиёт факултетининг макроиқтисодий сиёсат ва стратегик бошқарув кафедраси доценти Олег Буклемишев. Унинг фикрича, Россиянинг бундан йигирма беш илгариги тажрибаси вазият ҳақида кенг тушунча беради.\n«Агар собиқ совет республикалари тажрибасига назар соладиган бўлсак, дастлаб бу ижобий натижалар келтирмаган, лекин вақт ўтиши билан, бизнеснинг ривожланиши ва меъёрий бошқарув тизими ўрнатилиши сабабли валюта курсини либераллаштириш ижобий натижасини берди».\nЭкспертнинг фикрига кўра, дастлабки пайтда сўм курси тушади, хусусий савдо ва экспорт ҳажми ошади. «Одатда, бундай чоралардан кейин миллий валюта курси тушади, девальвация содир бўлади. Бу нархлар тафовутидан фойдаланувчи турли ўйинчиларни ўзига жалб этади. Вужудга келган вазиятдан хом ашё экспортчилари фойдаланишга ҳаракат қилишади, бозорга эса жисмоний шахслар кириб келишади», — деди эксперт.\nУмуман олганда, ҳукуматнинг эҳтиёткорлиги ва валютани либераллаштириш масаласини халқ муҳокамасига қўйиши республика раҳбарият барча жиҳатларни ҳисобга олганини ва аввало аҳолини мазкур қадамга тайёрлашга қарор қилганини кўрсатади. Умуман, ҳужжат ҳам ҳозирча умумий характерга эга — ҳар бир модданинг аниқ амалга оширилиш муддатлари келтирилмаган, портал фойдаланувчилари изоҳ берганларидек, у ҳозирча умумий характерга эга. Лекин қонун лойиҳаси жамоатчилик эътиборига ҳавола этилгани – янги ҳукумат ислоҳотларни давом эттириш йўлидан боришини билдиради.\nбўлмайди ҳуқуқини Бизнес бирданига хориж савдо\nКимлар валюта тушумини мажбурий сотмайди? 22 май, 18:03\nДоллар «кўчасида» янгилик. 2017- йилдан Ўзбекистонда валюта конвертацияси эркинлаштирилади 29 ноя, 12:50\nВалюта сиёсати эркинлаштирилади 28 ноя, 23:05\nОзарбайжон пойтахтида валюта сотиш тўхтатиб қўйилди 22 фев, 16:23\nМолдова лейи бир кунда 17 фоизга қадрсизланди 17 фев, 21:46\nДунёнинг митти миллиардер ва миллионерлари (фото) 06 дек, 08:30 112\nҚулоғи эшитмайдиган Ҳиндистонлик қиз "Miss and Mister Deaf India" танлови ғолибасига айланди 06 дек, 08:00 147\nДунёнинг энг қиммат лимузинлари... 06 дек, 07:30 257\nИсломни қабул қилган машҳур яҳудийлар (2-қисм) 06 дек, 07:01 392\nМоуринью МЮдан учралган мағлубиятдан сўнг нималар деди? 06 дек, 06:30 316\nНега бой инсонлар севги муносабатлари ҳамда оилавий ришталарда омадсиз бўлишади? 06 дек, 06:00 340\nМесси ўзининг олтинчи "Олтин тўп"ини қачон намойиш қилиши маълум бўлди 06 дек, 03:08 222\nХабиб Нурмагомедов ва Тони Фергюсон жанги ғолиби ким бўлади? (Иккинчи қисм) 06 дек, 00:13 402\nХабиб Нурмагомедовнинг энг муҳим шиори қандай эканлигини биласизми? 05 дек, 23:57 387\nБуқоқ касаллигининг аломатларидан бохабармисиз? 05 дек, 23:38 419


Яхши уйқу — Dilkashradio.com\nАссалому алайкум бекажонлар. Сездингизми замонамиз кишиси худди урушдаги аскардек ухлашга ўрганиб ҳам қолди. Ҳаёт бизнинг иҳтиёримиздан ташқари жадаллаб бормоқда, иш кўп, ҳаммасига улгуриш керак. Ундан ташқари интернет деган ёқимли бало бизга турли кўнгилочар машғулотларни таклиф қилиб турган бўлса. Хуллас, замонавий ҳаётга ҳавас қилиб бўлмай қолди. Нега дейсизми, чунки танамиз етарлича дам олиши ва кейин яна катта куч билан янги иш кунини, турли ҳиссиётга бой ҳолатлари билан қарши олиш учун бизга етарлича куч ва ҳотиржамлик керак. Кучимизни тиклайдиган энг яхши нарса бу уйқу. Аммо шу уйқу аёллардан кўра эркакларга жуда зарур нарса экан. Аниқроғи эркаклар саломатлигининг асоси шу –уйқу экан. Улар баъзида буни эсларидан чиқариб, шундай ўйлашади: Иш соатидан кўпроқ ишлаш керакми? Майли, кейин дам оларман.\nДам олиш кунлари дўстлар билан дийдорлашиш керак, майли, кейин ухлаб оларман. Бу яхши, албатта. Бироқ кейин эркакнинг куч-қуввати қолмаганда, ҳаётдан қувониш ҳиссини чарчоқ ва заифлик эгалласа, ажабланманг. Trendymen бу борада эркакларга зарур маълумотлар билан ўртоқлашди. Шифокорлар ҳақ: ҳақиқатда кунига камида 6 соат ухлаш зарур. Яхшиси 8 соат ухлаган маъқул, албатта, лекин агар кундузи ҳеч бўлмаганда ярим соат ухлаш имкони бўлса, тунда 6 соат ухлаш ҳам мумкин. Сиз ухлайдиган вақт ҳам катта аҳамиятга эга. Бунинг учун энг мукаммал вақт — 22:30. Уйқу олдидан турли хил техник гаджетларингизни ётоқхонангизга олиб кирманг. Унинг ўрнига бирор зерикарли китоб ўқинг. Бу сизга тезроқ уйқуга кетишингизга ёрдам беради. Уйқусизлик безовта қилганда кўпчилик, бир стакан спиртли ичимликни маъқул кўради.\nАммо маслаҳатимиз зарарли ичимликларга эмас, яхши тўшакка пул сарфланг — шунчаки хилма-хиллик учун. Энг яхши танлов — ўртача қаттиқликдаги пружинасиз тўшак. Қоринда ухлаш мақсадга мувофиқ эмас, бунда пешоб пуфаги ва қон томирларига ортиқча босим тушади. Энг яхшиси, ён томонда ухлаш, тепага қараб ухлаш ҳам мумкин. Катта ёшли инсон соат 19:00, узоғи билан соат 20:00дан кейин овқатланмаслиги керак. Енгил тамадди билан чекланинг, сув ичинг — эрталабгача сабр қилинг. Тунги чироқларни унутинг: ҳар қандай, ҳатто у қадар ёруғ бўлмаган чироқ манбаи ҳам организмда мелатонин ишлаб чиқаришига ҳалақит беради, бу гормонсиз эса уйқуга кетиш қийин. Умуман олганда, ётоқхонани ҳордиқ чиқариш учун мукаммал жойга айлантиринг. Бу хонада имкон қадар ўзингизга техникдан фойдаланишни тақиқланг.\nУйқу вақтида шовқиндан ҳимояланиш — жуда муҳим. Айниқса эркак киши ухлаганда уйда болалар тўпалон қилмаслиги керак. Бу уларнинг асабини бузади. Шунинг учун турмуш ўртоқлар иложи борича эри учун ухлашга қулай сокинликни яратиб бериши лозим. Севимли ва меҳрибон оила бошлиқлари яхши уйқуни қадрлаганлари сабаб, аёли ухлаганда унга ўзи истаганидек уйқу шароитини яратиб беради. Уйда ҳотиржамлик ва тинчлик бўлса ухлаш осон. Аммо кўча-кўйдан ҳам ҳар хил товушлар эшитилади. Бундай ҳолатда товушдан ҳимояловчи қулоқчинлар харид қилинг. Ер юзидаги ҳар учинчи кишини таъқиб қилади. Бунга сабаб, уларнинг биринчи ва иккинчиси — хитойлик, улар эса барчасини тўғри бажаришга одатланишган, шу жумладан ухлашни ҳам. Стресс, қаҳва, жисмоний машқларнинг етишмовчилиги организм фаолиятини ўзгартиради. Саломатлигингизга эътиборли бўлинг, шунда уйқусизлик учун сабабнинг ўзи бўлмайди.\nТунги ва тонгги бадантарбия\nОиласида тартиб ўрнатадиган юрак\nУй ўсимликларининг касаллик ва зараркунандалари


Қилмиши қимматга тушди\n11.06.2018 Муаллиф haqiqat.uz\nБугун истеъмолчи интизоми ҳақида тез-тез таъкидланаётган бўлсада, айрим фуқаролар томонидан қонунбузарлик ҳолатлари учраб турибди.\nМасалан, Ёзёвон тумани Гузарбоши маҳалла фуқаролар йиғинида яшовчи К.Наимов (исм-шарифи шартли равишда ўзгартирилган) умумий фойдаланишдаги электр тармоғига ўзбошимчалик билан уланиб, Вазирлар Маҳкамасининг тегишли қарори билан тасдиқланган “Электр энергиясидан фойдаланиш қоидалари”нинг 118-бандига зид равишда 31476 квт. соат электр энергиясидан ноқонуний фойдаланиб келган. Шу туфайли К.Наимов туман электр тармоқлари корхонаси манфаатларига 6 миллион 303,6 минг сўм миқдорида зарар етказган.\nФуқарога нисбатан маъмурий ҳуқуқбузарлик тўғрисида баённома расмийлаштирилди ва туман электр тармоқлари корхонасига етказилган моддий зарар тўлиқ қопланди.\nМажбурий ижро бюросининг Ёзёвон туман бўлими бошлиғи.\n« Мактабгача таълим – юрт истиқболига доир долзарб масала\nАрхив ва ҳужжатчилик соҳасидаги ўзгаришлар »


Ироқда америкалик тўққиз ҳарбий ҳалок бўлди.\nАҚШ қўмондонлигининг билдиришича, улардан икки нафари 24 май куни Бағдодда йўл четига ўрнатилган бомба портлаши оқибатида нобуд бўлган. Қолганлари эса Салоҳиддин, Дияла ва Нинава вилоятларидаги портлашларда ўлган.\nАҚШ ва Ироқ ҳарбийлари февраль ойида кенг қамровли хавфсизлик чоралари кўришни бошлагандан буён омма олдида кўриниш бермаётган шиа уламоси Муқтадо ас-Садр муққадас Куфа шаҳрида жума намозида иштирок этди.\n“Мен истилочиларни мамлакатдан олиб чиқиб кетиш ёки уларнинг чиқиб кетиш муддати аниқ белгиланиши тўғрисидаги талабларимни яна бир бор такрорлайман. Мен Ироқ ҳукуматидан истилонинг ҳаттоки бир кун ҳам узайтирилишига йўл қўймасликка чақираман, чунки халқ ҳукуматга бундай ваколат бермаган”, - деди Муқтадо ас-Садр.\nМуқтадо ас-Садр 2004 йилда Америка қўшинларига қарши иккита исёнга раҳбарлик қилган эди.


08.05.2020 18:17 0 1378\n«Тошкент шаҳридаги Британия менежмент университетини ташкил этиш тўғрисида» Ҳукумат қарори (272-сон, 08.05.2020 й.) қабул қилинди. Қарорга мувофиқ, нодавлат таълим хизматларини кўрсатувчи Тошкент шаҳридаги Британия менежмент университети (Университет) ташкил этилади.\nРеспублика иқтисодиёти реал сектори эҳтиёжларини ҳисобга олган ҳолда юқори малакали олий маълумотли мутахассисларни тайёрлаш университетнинг асосий вазифаларидан биридир.\nУниверситетда дастлабки босқичда қуйидаги бакалавриат таълим йўналишлари бўйича талабалар қабул қилинади:\n— Лойиҳаларни бошқариш;\n— Логистика ва етказиб бериш занжирларини бошқариш;\n— Тадбиркорлик ва инновациялар;\n— Халқаро электрон тижорат;\n— Рақамли иқтисодиёт.\nУниверситетда таълим фаолияти 2020/2021 ўқув йилидан бошланади. Битирувчиларга Ўзбекистонда олий маълумот тўғрисидаги ҳужжат сифатида эътироф этиладиган белгиланган намунадаги диплом берилади.


Эктор Купер «Бунёдкор» – «Пахтакор» ўйинини...\n31.03.2019 22:01 0 355\nЎзбекистон миллий жамоаси бош мураббийи Эктор Купер Суперлига доирасида бўлиб ўтган «Бунёдкор» – «Пахтакор» (1:2) ўйинини оммавий ахборот воситалари ходимларига ажратилган жойда ўтириб томоша қилди. Бу ҳақида журналист Шахбоз Беғамов ўзининг твиттердаги саҳифасида маълум қилган.\nТаъкидлаш жоиз, ушбу учрашув «Миллий» стадиони майсаси тайёр бўлмагани боис «Пахтакор» ўйиноҳида ўтказилган эди. Эктор Купер нима учун расмий шахслар учун ажратилган VIP-ложада эмас, балки журналистлар орасида ўтиргани номаълум. Бунга қадар ҳар доим турли ёшдаги терма жамоалар мураббийлари ва бошқа расмий шахслар учун «Пахтакор» стадиони VIP-ложасидан жой ажратилар эди.\nЭслатиб ўтамиз, Ўзбекистон миллий жамоаси яқинда Хитойда бўлиб ўтган China Cup мусобақасида иштирок этган ва Уругвайдан 0:3 ҳисобида мағлубиятга учраб, учинчи ўрин учун бўлган баҳсда мезбон Хитой миллий жамоасини 1:0 ҳисобида енгган эди. Айни вақтда миллий жамоа мураббийлар штаби ЖЧ-2022 саралаши мусобақаларига тайёргарлик кўриш ишларини бошлаган.


Олам ва одам талқинида\nin Машхур нотиқлар\n[vc_row triangle_shape="no"][vc_column][vc_column_text]Аҳли башар шу ҳақда бош қотириб келади. Ҳар бир замон аҳли уни ўз қаричи аниқроғИ қалб қаричи билан ўлчайди, баҳолайди, шу аснода билишга интилади. Улуғ ҳақиқатлар қутлуғ китобларда, буюк адолат суюк инсонлар илму амалида ўз қувватини намоён этади. Даврлараро моҳиятини йўқотмайдиган, вақт билан ҳисоблаша оладиган, инсониятнинг тахайюл, тасаввур ва тафаккур оламини бойитишга хизмат қиладиган китоблар ҳам, инсонлар ҳам бўлади. Улар ҳақда сўз айтишни дилига тукканлар “Емас осон бу майдон ичра турмоқ”лигини яхши билишади. Сўз муқаддас китоблардан бири “Авеcто” ва немис файласуфи Фридрих Нитше борасида фикр юритган сиёсатшунос олим Нарзулла Жўраев ҳақида. Улар бир неча йиллар давомида шарқ фалсафий тафаккурининг...\nin Долзарб нутқ\n[vc_row triangle_shape="no"][vc_column][vc_column_text]Ҳурматли депутатлар ва сенаторлар! Азиз юртдошлар! Муҳтарам меҳмонлар! Хонимлар ва жаноблар! Жонажон Оʻзбекистонимиз янги оʻн йилликка қадам қоʻймоқда. Эришган натижаларимиз тарихга айланиб, олдимизда янги-янги оʻзгаришларни амалга ошириш боʻйича улкан вазифалар ва имкониятлар пайдо боʻлмоқда. Шу боис, бугун Сизлар билан биргаликда мамлакатимизни 2020-йил ва келгуси 5 йилда ривожлантириш боʻйича, устувор ёʻналиш ва вазифаларни белгилаб олишимиз лозим. Яқинда “Янги Оʻзбекистон – янги сайловлар” шиори остида боʻлиб оʻтган сайловлар натижасида республикамизда демократик ислоҳотларни юқори босқичга олиб чиқиш учун зарур боʻлган янги сиёсий муҳит вужудга келди. Сайловлар очиқ-ойдин, халқаро стандартлар асосида оʻтказилишини назорат қилиш учун 50 га яқин давлатдан ҳамда 10 та халқаро...\nБАҲОДИР ЎЗИ – БЕБАҲОДИР СЎЗИ\n[vc_row triangle_shape="no"][vc_column][vc_column_text]Микрофон ва видеокамера билан тиллашиш ва диллашишнинг ҳам ўзига яраша сир-асрори, тилсими бўлади. Аниқроғи, микрофонни «ака», видеокамерани «ука» сингари ўзига яқин тутиш у орқали сўз айта олиш завқ -шавқи бор бўлган инсонлар бу илмни, бу тилсимни теранроқ ҳис этишади. Улар шунчаки техник восита эмас, халқнинг кўзи билан қулоғини бошқача айтганда, тингловчининг ўзига қарата оладиган истеъдод соҳибларидир. Видеокамерага ҳамма ҳам қараши, микрофонга ҳамма ҳам сўзлаши мумкин, лекин гап унга қараб жўяли сўзлай олиш, фикр этказишдадир. Бундай истеъдодлар қаторига Баҳодир Мағдиевни қўшиш мумкин. “Орият доно” (ФМ 106.5) радиосининг “Халфана”, “Ғалвир” каби эшиттиришларнинг моҳир бошловчиси, зукко муаллифи, Ўзбекистон давлат санъат ва маданият институтининг “Саҳна...\nМАМЛАКАТЛАР МАВЗУИДАГИ МУҲИМ, МУКАММАЛ МАНБА\n[vc_row triangle_shape="no"][vc_column][vc_column_text]Шундай китоблар борки, уларга ҳар куни эҳтиёж сезасан. Булар луғат ва қомус тарзидаги китоблардир. шунинг учн ҳам, балки "Қобуснома"нинг асрлар оша қўлма-қўл бўлиб келаётганининг сири ҳам шундадир. Чунки бундай мазмундаги китоблар маълумот беради, ўйлантиради ва руҳлантиради. Шунинг учун ҳам уларни тарихга гувоҳ, тақдирга ҳамроҳ китоблар сифатида эъзозлаш ўринлидир. Кундалик ҳаёт учун қўлланма, кенг қамровли билим учун йўлланма бўладиган китоблар қадрга, эъзозга лойиқ. 848 саҳифадан иборат бўлган ъъДунё мамлакатлари: Австралиядан Ҳиндистонгачаъъ деб номланган таъбир жоиз бўлса, айтиш мумкинки, "тош босадиган" катта бир китоб мана, қўлимда турибди. Муаллифи ҳам сизга яхши таниш. Иқтидорли журналист, халқаро ва сиёсий мавзудаги мақолалари билан эътиборга тушган...\nБАДИИЙ СЎЗНИНГ ҚУВВАТИ\n[vc_row triangle_shape="no"][vc_column][vc_single_image image="4149" img_size="full" alignment="center"][vc_empty_space][vc_column_text]Сўзнинг кучи унинг маъно англатишида ва уни айтувчи томонидан тўғри айтилиши, эшитувчи томонидан эса тўғри қабул қилиниши ҳамда тўғри талқин қилиниши билан боғлиқ. Одамнинг табъи сўз, таомнинг таъми туз, сувнинг таъми муз билан экан, сўзлар атрофида сўзлашиш барчамизга хос. Бадиий сўз ҳаётда ҳам асқатади, лекин унинг саҳнадаги ифодаси янада таъсирли ва моҳиятли бўлади. Сўздан кимнинг қандай фойдаланиши унинг қалбу қиёфатига дахлдор. Сўз орқали инсонлар қалбига йўл олинаркан, демак, сўзларни ўз ўрнида қўллай олиш ҳам зиддиятларга чек қўяди. Бу борада сўз кетганда, Рене Декартнинг ушбу мулоҳазаларини доим эслаб юраман. “Агар биз сўзларнинг маъноларини билиб олганларимизда эди, дунёни...\nИНСТИТУТИМИЗ — ИФТИХОРИМИЗ, ГАЛДАГИ ҒАЛАБА МУБОРАК!\n[vc_row triangle_shape="no"][vc_column][vc_column_text]Биронта таълим муассасида ютуқлар ёки юқори даражадаги натижалар бўлса, билингки, бу таълимий, педагогик жараённинг, маънавий-маърифий ишларнинг, ўқув тизимининг замонавий тарзда тўғри йўлга қўйилгани ҳамда бу ишларга бош-қош бўлган раҳбарларнинг, педагогик жамоанинг ўз ишига масъуллигидандир. Ана шу жиҳати билан жаҳоний олий ўқув юртлари ичида ибратли ва ўрнак бўлиб, келаётган Тошкент ирригация ва қишлоқ хўжалигини механизациялаш муҳандислари институти билан фахрланамиз. Жорий йилнинг 22 апрель санасида Times Higher Education компаниясиг ўзининг 2020 йилги Impact Rankings рейтинги эълон қилди. Мазкур рейтинг Бирлашган Миллатлар Ташкилотининг 17 та муқобил ривожланиш йўналишларига асосан тузилган бўлиб, бу йилги рейтингда дунёнинг 85 давлатидан 766 та университет иштирок этди ва рўйхатни...\nУзоқ йиллик орзуларнинг яқиндаги ижобати\nin ТИЛ ТАРАҚҚИЁТ ТАРОЗИСИ\n[vc_row triangle_shape="no"][vc_column][vc_column_text]Давлат тилининг рутбаси борасида ёзилган мақолалар кўп. лекин уларнинг орасида мулоҳазакорлиги, ҳаётга яқинлиги, далилланганлиги, илмий асоси билан ажралиб турадигани Зуҳриддин ака Исомиддиновнинг қарашлари десак, ўринли бўлади. Қандай қилинса, давлат тили борасидаги ҳаракатларимиз ижобий аҳамият касб этади? Ушбу саволга, аниқроғи муаммога аниқлик кириртиш учун Олий аттестация комиссияси раисининг маслаҳатчиси Зуҳриддин Исомиддиновнинг қуйидаги мақоласини ўқиб чиқиш фойдадан холи эмас.[/vc_column_text][vc_empty_space][vc_empty_space][vc_column_text]ЎТТИЗ ЙИЛЛАБ КУТИЛГАН БАЙРАМ Ўн йилча бўлиб қолди, бир гуруҳ олимлар, санъаткорлар билан Молдавияга бориб, МДҲ давлатлари ижодий ва илмий интеллегентларининг Кишинёв шаҳрида ўтказилган тўртинчи форумида қатнашган эдик. Меҳмонхонамиз шаҳарнинг қоқ марказида, “31- август” кўчасида жойлашган экан. Мен ажабланиб,: “Нима, 31-августда мамлакат тарихида шунга...\nМиллий ғуруримиз рамзи\n[vc_row triangle_shape="no"][vc_column][vc_column_text]Жонкуяр, фидойи тилшунос сифатида доцент Ғофиржон Ҳамроевни яхши биламан. Унинг фаоллиги ва тилимиз равнақи йўлидаги ўткир фикрлари диққатингизни тортмасдан қолмайди. Навбатдаги чиқишларидан бири ҳам ана шундай эътиборга молик. Марҳамат, мутолаа қилишга киришинг-чи.[/vc_column_text][vc_empty_space][vc_empty_space][vc_column_text]ТИЛ - МИЛЛИЙ ҒУРУР ДЕМАКДИР Ўзини ҳурмат қилган киши тилини ҳам ҳурмат қилади. Онасини бошига кўтарадиган инсон шу зотга алоқадор барча нарсани қадрлайди. Онамизни ўйлаймиз, лекин у бизга битта-битта ўргатган сўзларнинг, шу табаррук тилнинг тақдирига бефарқмиз, бошқаларнинг оёқ ости қилишига индамай қараб турамиз. Ривожланган миллатларга ҳавасимиз келади, бироқ уларнинг миллий қадриятларига қанчалик содиқ эканликлари ҳақида ўйлаб ҳам кўрмаймиз. Ўрганишлардан маълум бўлдики, қайси ҳудудда она тилига, давлат тилига бепсанд муносабатда бўлинган...\nБош вазир: Уларда давлат тилига ҳурмат деган туйғу борми ўзи?!\n[vc_row triangle_shape="no"][vc_column][vc_empty_space][vc_empty_space][vc_column_text]Ўзбек тилининг давлат тили сифатидаги қадрини ҳурмат қилиш, унга бепарволик билан қарамаслик, айниқса, оммавий жойлардаги ёзувлар, реклама ва эълонларда тил ва имло қоидаларига риоя қилиш, шу орқали она тилимизга бўлган ҳурмат-еҳтиромни сақлаш энг оғриқли нуқталардан бири бўлиб келяпти. Шу вақтгача «Оила даврасида» газетасида худди шу мавзу юзасидан ўнлаб танқидий-таҳлилий мақолалар эълон қилинган эди. Соҳа мутахассислари, олимлар ва кенг жамоатчиликнинг фикр-мулоҳазалари газета саҳифаларида пешма-пеш бериб борилди...


Aндижонда IT-park мутахассислари томонидан 5 та янги лойиҳа тақдим этилди (фото)\nAндижон шаҳрида 18 cентябрь куни шаҳрдаги IT-park мутахассислари томонидан ишлаб чиқилган йирик лойиҳалар тақдимоти ўтказилди. Бу ҳақда вилоят ҳокимлиги матбуот хизмати хабар қилди.\nФото: Aндижон вилояти ҳокимлиги матбуот хизмати\nХабарга кўра, Aндижон шаҳрида жойлашган «Рақамли шаҳар»да ўтказилган ушбу тақдимот Шавкат Мирзиёевнинг «Рақамли иқтисодиёт ва электрон ҳукуматни кенг жорий этиш чора-тадбирлари тўғрисида»ги қарори ижросини таъминлаш мақсадида амалга оширилди.\nҚайд этилишича, ташкил этилган лойиҳалар тақдимотида вилоят ҳокими Шуҳрат Aбдураҳмонов ва AКТ вазири ўринбосари Қаҳрамон Юлдашев иштирок этган.\nМаълум қилинишича, «Monterra» платформаси орқали сунъий йўлдош маълумотларини Aндижон вилоят қишлоқ хўжалиги соҳасига жорий этиш ҳамда «Хонобод-ТУР», «Маҳалла», «Шифохона», «Меҳнат» ва «Томорқа» ягона ахборот тизимлари лойиҳалари тақдим этилган.\nШунингдек, ҳоким Шуҳрат Aбдураҳмонов ва вазир ўринбосари томонидан кўриб чиқилган лойиҳалар юзасидан қўшимча таклифлар берилган.


Qalampir.uz - Мия ҳажми — яхши хотира, узоқ умр кўриш гаровими?\nМия ҳажми — яхши хотира, узоқ умр кўриш гаровими?\n20:08, 11.10.2017 Бу қизиқ\nМакедониялик Александр ўзининг 30 минг аскарини бир нигоҳ ташлашидаёқ таниган!\nМаълумки, аксарият ҳолларда ҳайвонларнинг жуссаси каттакичиклигига қараб ўрта умр кўриш ёши ҳам ўзгариб боради.\nБиологлар ҳар бир тур ҳайвоннинг ёшини одамзод ўйлаб топган йил саналари (табиат фаслларининг алманишуви билан эмас) бўйича эмас, уларнинг эмбрионал даврига қиёслаб ҳисоблашни маъқул кўришади.\nМасалан: буғозлик даври 24 кун бўлган қуён болалари туғилгандан сўнг ҳар 24 кунда бир ёшга тўлади.\n21 кунда тухумдан очилган жўжалар ҳар 21 кунда бир ёшга тўлади, 6 ойда дунёга келадиган сут эмизувчи ҳайвоннинг (қўй, эчки) умрини 6 ойга бўлиб, неча ёшга кирганини аниқлаш мумкин ва бу нисбий ҳисоб.\nАгар бу нисбатни ўзимизнинг умримизга қиёсласак, ҳар 7 ёки 9 ойда (ҳомиладик давримиз) 1 ёшга тўлган бўламиз.\nАмерикалик олимларнинг фикрича, ўртача умр кўриш ёши (турлараро) бош мия ҳажмининг катталигига боғлиқ экан.\nРивожланган мия катта яримшарлари ва турли вазифаларни бажарувчи бошқа мияларнинг йириклиги — организмга кўп яшашга имкон берар экан...\nБир томондан бу илмий тахмин тўғридай... Негаки, жуссаси бир неча тонна келадиган йирик ҳайвонларнинг бош мия ҳажми нисбатан кичикроқ бўлади.\nМасалан, 400–600 кг тош босадиган акуланинг бош мияси бир ҳовуч... Китники ҳам (нисбатан) шу атрофида.\nФақат айрим туёқли қишлоқ хўжалиги ҳайвонлари, бундан ташқари баъзи бир турга мансуб маймун турларининг (приматларнинг) бош мия ҳажми нисбатан каттароқ.\nИккинчи томондан, бу илмий хулоса нотўғридай. Негаки, айрим одамларнинг мияси қовоқдай бўлади-ю...\nКелинг, яхшиси бу хулосалардан тийилиб, бошқа қизиқарли маълумотлар билан танишсак.\nФақат бир нарсага келишиб олайлик, одам ва унинг жисмоний ҳамда руҳий олами билан боғлиқ янгиликларни, қизиқарли маълумотларни ўрганаётганимизда унга нисбатан “одам” деб эмас, “инсон” деб мурожаат қилайлик.\nМасалан, “одам организми” деганимизда унинг тана аъзолари ҳақидаги маълумотлар “чегарасидан” чиқа олмай қолишимиз мумкин...\nҚачонки унга “инсон организми” деб мурожаат қилсак, унинг руҳияти, биз билиб-билмаган хусусиятлари ҳақида сўз юритишга ҳақлимиз.\nИнсон хотираси бўйича қизиқарли маълумотлар\nТез мутолаага нисбатан секин мутолаа қилиш —киши кўзини кўпроқ толиқтирар экан. 95% ўқувчилар жуда секин: минутига 180–200 та сўз ўқишади, бу эса китобнинг бир бетини ўқиш учун 1,5–2 минут вақт сарфлаш дегани;\nМаъруза ўқиш тезлигида (секинроқ) овоз чиқариб ўқиб берилган маълумотнинг 60% и ёдда қолар экану айрим маълумотлар хотирада узоқ вақт сақланиши мумкин экан. Сухандон ўқиш тезлигида (нисбатан тезроқ) узатилган маълумотнинг 80% и эсда қоларкану, жой номлари, терминлар деярли тез унутиларкан. Шунинг учун сўзлаганда ўрта тезликда гапириш, жумлаларнинг тўғри тузилишига эътибор бериш, талаффузнинг равонлигию айрим сўзларга урғу бериб, кишининг ёдида қолиши учун алоҳида мимик қиёфалар билан ифода этиш мақсадга мувофиқ;\nБонапарт Напалеон (1769–1821 йиллар, француз давлат арбоби, қўмондон, император) минутига икки мингта сўз ўқий олган (тахминан 12 мингта ҳарф);\nОноре де Бальзак (1799–1850 йиллар, француз адиби) ярим соатда 200 бет китоб ўқий олган ва мутолаадан олган маълумотларини қийналмасдан сўзмасўз такрорлаб бера олиш қобилиятига эга бўлган;\nАлександр Николаевич Рубакин (1862–1946 йиллар, рус китоб тарғиботчиси, кутубхоналар бўйича мутахассис, ёзувчи) ҳаёти давомида 250 мингга яқин китоб мутолаа қилган;\nМакедониялик Александр (Буюк Александр III, эрамиздан аввалги 356–323 йиллар, Македония қироли, қўмондон, йирик империя асосчиси) ўзининг 30 минг аскарини бир нигоҳ ташлашидаёқ таниган;\nГенрих Шлиман (1822–1890 йиллар, машҳур немис археологи) ўзи ишлаб чиққан дастур бўйича жуда кўп тилларни ўрганган ва тажрибаси шу даражага етганки, навбатдаги чет тилини 6–8 ҳафтада ўзлаштириб олган;\nМоҳир йўнувчичилангар металл буюм сиртидаги 0,6 микрон ёриқни ҳам бир қарашда илғай олади;\nТўқимачилик саноатининг моҳир устаси қора рангнинг 100 дан ортиқ бангбаранглигини (очтўқлигини) ажрата олади;\nВольфганг Амадей Моцарт (1756–1791 йиллар, австрялик бастакор, Вена мумтоз мактабининг ёрқин намояндаси) Ватиканда руҳонийлар томонидан ижро этилган (узоқ давом этган) Аллегро композициясини бир марта эшитгач, ўша куни тундаёқ мазкур куйнинг нотасини биргабир тарзда қоғозга туширади.\nТеглар:Эмбрионлик ёши Табиий ёш Узоқ умр кўриш Хотира\nИжтимоий фикр: ўзбекистонлик ёшларнинг ўз фикри, ўз нуқтаи назари бор!\n10:40, 09.05.2018 13 701\n10:38, 09.05.2018 2 367\nВидео: Сурхондарёда ҳалок бўлган ҳарбийларга бюстлар қўйилмоқда\n19:50, 05.05.2018 3 070\nТошкентдаги “Ҳарбий қабристон” тозаланди\n15:27, 17.04.2018 2 307\n9 май учун янги шиорлар эълон қилинди\n13:43, 17.04.2018 4 802


Миллий олимпия қўмитасида янги ишланган “Бир жамоа” видеоклипининг тақдимоти бўлиб ўтди – Ўзбекистон миллий олимпия қўмитаси\nМиллий олимпия қўмитасида янги ишланган “Бир жамоа” видеоклипининг тақдимоти бўлиб ўтди\nБугун Миллий олимпия қўмитасида жорий йилнинг 6-13 октябрь кунлари Индонезиянинг Жакарта шаҳрида бўлиб ўтадиган навбатдаги ПараОсиё ўйинларига бағишланган тадбир ташкил этилди. Мазкур мусобақа олдидан Миллий олимпия қўмитаси, Миллий паралимпия ассоциацияси ва Ўзбекистон Республикаси мактабгача таълим вазирлиги ҳамкорлигида ижтимоий видеоролик тайёрланди. Бугун ушбу видеомаҳсулотнинг тақдимот маросими ўтказилди.\n“Миллий олимпия қўмитаси, Паралимпия ассоциацияси ва мактабгача таълим вазирлигидан ушбу лойиҳани амалга ошириш бўйича таклиф тушгач, иккиланмасдан уни қабул қилдим. Чунки бу мен учун янги чорлов, ўзига ҳос чақириқ эди. Мен клипда замонавий суперқаҳрамонларни, барча қийинчиликларга бардош бера оладиган, иродаси мустаҳкам инсонларни акс эттиришни ҳоҳладим. Лойиҳада Раъно Шодиевани ҳисобга олмаганда бирорта профессионал актерлар хизматидан фойдаланмадик. Аксинча Ўзбекистон паралимпия терма жамоаси спортчиларини тасвирга олиш ишларига жалб қилдик. Улар чиндан ҳам қаҳрамонлар. Бугун ушбу клипни томоша қилиб бунга ўзингиз ҳам амин бўласиз. Уларда ниҳоятда мустаҳкам ирода, сабр-бардош, хаётга бўлган ишонч ва умид мужассам. Мен биз билан ушбу лойиҳа устида ишлаган барча-барчага ўз миннатдорчилигимни изҳор қиламан. Уйлайманки “Бир жамоа” лойиҳаси муҳлисларга манзур келади”.